               IL-KUMMISSJONI EWROPEA
            Brussell, 18.10.2017
            COM(2017) 607 final
            2017/0266(NLE)
            Proposta għal
            DEĊIŻJONI TAL-KUNSILL
            dwar il-konklużjoni, f’isem l-Unjoni Ewropea, tal-Protokoll Addizzjonali li jissupplimenta l-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 217)

               MEMORANDUM TA’ SPJEGAZZJONI

               1.SUĠĠETT TAL-PROPOSTA

               Fid-19 ta’ Mejju 2015 il-Kumitat tal-Ministri adotta l-Protokoll Addizzjonali tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (“il-Protokoll Addizzjonali”). L-Unjoni Ewropea ffirmat il-Protokoll Addizzjonali fit-22 ta’ Ottubru 2015
                  1
               . Il-proposta preżenti tikkonċerna d-deċiżjoni li jiġi konkluż il-Protokoll Addizzjonali f’isem l-Unjoni.

               Il-Protokoll Addizzjonali (il-Konvenzjoni Nru 217) tissupplimenta l-Konvenzjoni dwar il-Prevenzjoni tat-Terroriżmu (il-Konvenzjoni Nru 196). Sabiex tkun tista’ tikkonkludi l-Protokoll Addizzjonali, l-Unjoni Ewropea trid tkun ikkonkludiet jew tikkonkludi simultanjament il-Konvenzjoni Nu 196
                  2
               . Għaldaqstant, il-proposta preżenti hija akkumpanjata bi proposta li tikkonċerna deċiżjoni li tikkonkludi l-Konvenzjoni Nru 196 f’isem l-Unjoni, u trid tinqara flimkien magħha.

               2.KUNTEST TAL-PROPOSTA

               L-objettiv tal-Protokoll Addizzjonali huwa li jissupplimenta l-Konvenzjoni Nru 196 b’sensiela ta’ dispożizzjonijiet li għandhom l-għan li jimplimentaw l-aspetti tal-liġi kriminali tar-Riżoluzzjoni tal-Kunsill tas-Sigurtà tan-NU 2178(2014) dwar “Theddid għall-paċi u s-sigurta internazzjonali kkawżati minn atti terroristiċi.” Fir-Riżoluzzjoni, il-Kunsill tas-Sigurtà talab lill-Istati Membri tan-Nazzjonijiet Uniti biex jieħdu sensiela ta’ miżuri li għandhom l-għan li jipprevjenu u jrażżnu l-fluss ta’ ġellieda terroristi barranin lejn żoni ta’ kunflitt.

               Il-Protokoll Addizzjonali jirreaġixxi għal din it-talba billi jkompli b’fehim komuni ta’ reati relatati ma’ ġellieda terroristi barranin u reazzjoni għalihom, u dan iservi ta’ punt ta’ riferiment għal skambju ta’ informazzjoni u jiffaċilita l-investigazzjonijet u l-prosekuzzjonijiet transfruntiera ta’ atti ta’ natura preparatorja li jkollhom il-potenzjal u r-riskju li jwasslu għat-twettiq ta’ reati terroristiċi.

               Għaldaqstant, il-Protokoll Addizzjonali jipprevedi l-kriminalizzazzjoni tal-atti li ġejjin: Il-parteċipazzjoni f’assoċjazzjoni jew grupp għall-iskop ta’ terroriżmu (l-Artikolu 2), li tirċievi taħriġ għat-terroriżmu (l-Artikolu 3), li tivvjaġġa jew tipprova tivvjaġġa għal skopijiet terroristiċi (l-Artikolu 4), li tagħti jew tiġbor fondi għal dawn il-vjaġġi (l-Artikolu 5) u l-organizzazzjoni u l-faċilitazzjoni ta’ dawn il-vjaġġi (l-Artikolu 6). Fl-aħħar nett, l-Artikolu 7 għandu l-għan li jtejjeb l-iskambju tal-informazzjoni billi jobbliga lill-Partijiet jaħtru punt ta’ kuntatt biex jagħti jew jipproċċessa talbiet għal informazzjoni disponibbli fil-pront.

               L-Artikolu 2 jitqies li huwa strument importanti fl-investigazzjoni u l-prosekuzzjoni ta’ dawk li bl-attivitajiet tagħhom jikkontribwixxu biex jitwettqu reati terroristiċi minn gruppi terroristiċi.

               L-Artikolu 3 jipprevedi l-kriminalizzazzjoni ta’ atti ta’ natura preparatorja, jiġifieri li wieħed jirċievi taħriġ terroristiku, u jikkumplimenta r-reat eżistenti tal-għoti ta’ taħriġ kif definit fl-Artikolu 7 tal-Konvenzjoni Nru 196. Fl-istess ħin, id-dispożizzjoni fl-Artikolu 3 ttejjeb iċ-ċertezza legali u l-effettività tal-Artikoli 4 sa 6 tal-Protokoll Addizzjonali fis-sens li tipprovdi definizzjoni ta’ li wieħed jirċievi taħriġ terroristiku li jissemma’ bħala wieħed mir-raġunijiet tal-ivvjaġġar.

               L-Artikoli 4 sa 6 huma maħsuba sabiex jittrasponu l-paragrafu operattiv 6a) - c) tal-UNSCR 2178(2014). Dawn jespandu l-ambitu tal-kriminalizzazzjoni għal atti oħra ta’ natura preparatorja li jmorru lil hinn minn dawk diġà koperti mill-Konvenzjoni Nru 196 (jiġifieri l-provokazzjoni pubblika, l-għoti ta’ taħriġ u r-reklutaġġ għat-terroriżmu).

               Bid-dispożizzjoni dwar l-iskambju aħjar tal-informazzjoni/il-punti ta’ kuntatt fl-Artikolu 7, il-Protokoll Addizzjonali jirreaġixxi għal talba fil-paragrafu operattiv 3 tal-UNSCR 2178(2014) għal aktar kooperazzjoni internazzjonali filwaqt li b’mod aktar speċifiku jiffaċilita l-prevenzjoni u l-investigazzjoni ta’ tluq lejn pajjiżi terzi bl-iskop li jitwettqu reati terroristiċi jew ta’ parteċipazzjoni f’attivitajiet ta’ taħriġ terroristiku.

               Il-Protokoll Addizzjonali daħal fis-seħħ fl-1 ta’ Lulju 2017. Sa mill-11 ta’ Lulju 2017, tliet Stati Membrui tal-UE rratifikaw il-Protokoll Addizzjonali, u erbgħa u għoxrin Stat Membru tal-UE ffirmawh
                  3
               . L-Unjoni Ewropea ffirmat il-Protokoll Addizzjonali fit-22 ta’ Ottubru 2015.

               3.RAĠUNIJIET GĦALL-PROPOSTA

               It-theddida terroristika kibret u evolviet b’mod rapidu f’dawn l-aħħar snin. L-individwi magħrufin bħala “ġellieda terroristi barranin” jivvjaġġaw barra mill-pajjiż għal skopijiet ta’ terroriżmu. Ġellieda terroristi barranin li jirritornaw huma ta’ theddida qawwija għas-sigurtà għall-Istati Membri kollha. Il-ġellieda terroristi barranin ġew marbuta ma’ attakki u kumplotti terroristiċi riċenti f’diversi Stati Membri. Barra minn hekk, l-Unjoni u l-Istati Membri tagħha qed jiffaċċjaw żieda fit-theddid minn individwi li jkunu ispirati jew mogħtija struzzjonijiet minn gruppi terroristiċi barra mill-pajjiż. Jeħtieġ li tiżdied l-azzjoni kontra t-terroriżmu, mhux biss fil-livell nazzjonali, iżda anke fil-livell pan-Ewropew u lil hinn minnu.

               It-terroriżmu għandu karattru globali u jirrappreżenta theddida li qed tiżdied għad-drittijiet fundamentali, għad-demokrazija u għall-istat tad-dritt fl-Ewropa u madwar id-dinja kollha. L-attakki terroristiċi ma jiddiskriminawx. Il-vittmi tat-terroriżmu jistgħu jiġu minn kullimkien.

               L-attakki terroristiċi li twettqu f’dawn l-aħħar snin fl-Unjoni Ewropea u f’postijiet oħrajn madwar id-dinja kienu ksur inaċċettabbli tal-prinċipji li jirfdu s-soċjetajiet demokratiċi. Quddiem din it-theddida daqstant dejjiema, l-Unjoni Ewropea hija aktar minn qatt qabel obbligata li taġixxi b’mod unit u li tippromwovi u żżomm il-prinċipji li huma r-raġuni tal-eżistenza tagħha.

               In-natura transfruntiera tat-terroriżmu teħtieġ kooperazzjoni internazzjonali b’saħħitha. Fehim komuni ta’ reati relatati ma’ ġellieda terroristi barranin u reati kriminali ta’ natura preparatorja bil-potenzjal li jwasslu għat-twettiq ta’ atti terroristiċi, jikkontribwixxi biex ikompli jtejjeb l-effettività tal-istrumenti tal-ġustizzja kriminali u l-kooperazzjoni fil-livell tal-Unjoni u dak internazzjonali. Il-fatt li n-normi legali f’dan il-qasam – inkluż dawk li japplikaw fl-UE – ta’ spiss jirriżultaw minn strumenti internazzjonali bħall-Protokoll Addizzjonali jkompli jenfasizza l-ħtieġa li l-Unjoni Ewropea titkellem b’vuċi waħda fil-livell internazzjonali.

               Fl-aħħar nett, l-Unjoni Ewropea adottat sett komprensiv ta’ strumenti legali biex tiġġieled it-terroriżmu, kif deskritt hawn taħt. Id-dispożizzonijiet li jinsabu f’dawn l-istrumenti jikkoinċidu b’mod kważi sħiħ mad-dispożizzjonijiet tal-Protokoll Addizzjonali. Possibbilment il-Protokoll Addizzjonali jaffettwa dawn ir-regoli komuni jew jibdel l-ambitu tagħhom.

               Bl-adozzjoni tad-Direttiva (UE) 2017/514 dwar il-ġlieda kontra t-terroriżmu, l-Unjoni Ewropea hija mistennija li tlesti l-impenn tagħha li tkun parti mill-Protokoll Addizzjonali billi tikkonkludi dan l-istrument.

               4.ELEMENTI ĠURIDIĊI TAL-PROPOSTA

               4.1Kompetenza tal-Unjoni biex tikkonkludi l-Protokoll Addizzjonali

               L-Artikolu 3(2) tat-TFUE jipprevedi li l-Unjoni jkollha kompetenza esklużiva “li tikkonkludi ftehim internazzjonali ... sal-punt fejn il-konklużjoni tiegħu tista' tolqot xi regoli komuni jew tbiddel il-kamp tal-applikazzjoni tagħhom.” Ftehim internazzjonali jista’ jaffettwa r-regoli komuni jew jibdel il-kamp ta’ applikazzjoni tagħhom meta l-qasam kopert mill-ftehim jikkoinċidi mal-leġiżlazzjoni tal-Unjoni jew ikun kopert fil-biċċa l-kbira mid-dritt tal-Unjoni
                  4
               .

               L-Unjoni diġà adottat miżuri fil-qasam kopert mill-Protokoll Addizzjonali, inklużi dispożizzjonijiet tad-dritt penali sostantiv kif ukoll dispożizzjoni dwar skambju ta’ informazzjoni mtejjeb. Il-qafas legali tal-UE li jirregola r-reati kriminali relatati mat-terroriżmu huwa stipulat fid-Direttiva (UE) 2017/541 dwar il-ġlieda kontra t-terroriżmu
                  5
               , li tissostitwixxi d-Deċiżjoni Kwadru tal-Kunsill 2002/475/ĠAI dwar il-ġlieda kontra t-terroriżmu fir-rigward tal-Istati Membri marbuta bid-Direttiva. Il-premessa 5 tad-Direttiva tirreferi b’mod speċifiku għall-UNSCR 2178(2014) u għall-Protokoll Addizzjonali. Id-Direttiva tistabbilixxi l-qafas legali kriminali għar-reati kollha ddefiniti mill-Protokoll Addizzjonali, u tipprovdi regoli kumplimentari dwar sanzjonijiet, ġuriżdizzjoni u responsabbilta tal-persuni ġuridiċi.

               Id-dispożizzjonijiet tal-Protokoll Addizzjonali rigward skambju ta’ informazzjoni huma koperti mid-Deċiżjoni tal-Kunsill 2005/671/ĠAI dwar l-iskambju ta’ informazzjoni u l-kooperazzjoni fir-rigward ta’ reati terroristiċi
                  6
               , li d-Direttiva (UE) 2017/541 temenda wkoll.

               Strumenti oħra rilevanti f’dan ir-rigward huma, b’mod partikulari, id-Deċiżjoni Kwadru tal-Kunsill 2006/960/ĠAI tat-18 ta’ Diċembru 2006 dwar is-simplifikazzjoni tal-iskambju ta’ informazzjoni u intelligence bejn l-awtoritajiet tal-infurzar tal-liġi tal-Istati Membri tal-Unjoni Ewropea
                  7
               , kif ukoll id-Deċiżjoni tal-Kunsill 2008/615/ĠAI tat-23 ta’ Ġunju 2008 dwar it-titjib tal-kooperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (id-Deċiżjoni ta’ Prüm)
                  8
               . Dawn l-istrumenti jirregolaw l-iskambju ta’ informazzjoni għall-fini ta’ investigazzjonijiet kriminali fi kwistjonijiet relatati mat-terroriżmu minn naħa waħda u l-istabbiliment ta’ punti ta’ kuntatt għall-iskambju ta’ informazzjoni min-naħa l-oħra. L-Europol
                  9
                b’mod partikulari tappoġġja l-kooperazzjoni tal-pulizija bejn l-Istati Membri u fost l-Istati Membri u l-pajjiżi terzi, biex jirreaġixxu b’mod xieraq għall-fenomenu tal-ġellieda terroristi barranin.

               Il-qasam kopert mill-Protokoll Addizzjonali jikkoinċidi mal-leġiżlazzjoni tal-Unjoni u, fi kwalunkwe każ, huwa kopert fil-parti l-kbira mid-dritt tal-Unjoni. Għaldaqstant, il-konklużjoni tagħha tista’ “tolqot xi regoli komuni jew tbiddel il-kamp tal-applikazzjoni tagħhom” fis-sens tal-Artikolu 3(2) tat-TFUE. Għaldaqstant, l-Unjoni għandha kompetenza esklużiva biex tikkonkludi l-Protokoll Adidizzjonali.

               4.2Il-bażi ġuridika għad-deċiżjoni proposta

               L-għażla tal-bażi ġuridika ta' miżura tal-Unjoni trid tkun ibbażata fuq fatturi oġġettivi li huma soġġetti għal stħarriġ ġudizzjarju; dawn jinkludu l-għan u l-kontenut tal-miżura
                  10
               . Jekk l-eżami ta’ miżura tal-Unjoni Ewropea jiżvela li din għandha żewġ għanijiet jew li għandha żewġ komponenti, u jekk wieħed minn dawn jingħaraf bħala l-għan jew il-komponent ewlieni jew predominanti filwaqt li l-ieħor ikun biss inċidentali, il-miżura trid tissejjes fuq bażi ġuridika waħda, jiġifieri dik li jeħtieġ l-għan jew il-komponent ewlieni jew predominanti.

               L-għan predominanti tal-Protokoll Addizzjonali huwa li jintroduċi reati kriminali relatati mat-terroriżmu, li l-Unjoni għandha kompetenza fuqhom abbażi tal-Artikolu 83(1) tat-TFEU. Għaldaqstant, il-bażi ġuridika sostantiva għall-iffirmar tal-Protokoll Addizzjonali hija l-Artikolu 83(1) tat-TFUE. L-Artikolu 7 dwar it-titjib fl-iskambju ta’ informazzjoni permezz ta’ ħatra ta’ punti ta’ kuntatt jiffaċilita d-detezzjoni, il-prevenzjoni u l-investigazzjoni ta’ dawk li jivvjaġġaw jew li jippruvaw jivvjaġġaw u għaldaqstant jiffaċilita l-applikazzjoni prattika tal-Artikolu 4 tal-Protokoll Addizzjonali. Għaldaqstant huwa ta’ natura anċillari.

               Id-Direttiva dwar il-ġlieda kontra t-terroriżmu, li l-iskop ewlieni tagħha huwa li tistabbilixxi r-regoli minimi li jikkonċernaw id-definizzjoni u s-sanzjonijiet ta’ reati terroristiċi u relatati mat-terroriżmu, ġiet adottata wkoll abbażi tal-Artikolu 83(1) tat-TFUE. Tinkludi wkoll dispożizzjonijiet biex ittejjeb l-iskambju ta’ informazzjoni u l-appoġġ u l-protezzjoni ta’ vittmi tat-terroriżmu.

               L-Artikolu 218(6) tat-TFUE jipprevedi li l-Kunsill, fuq proposta min-negozjatur, għandu jadotta deċiżjoni li tikkonkludi l-ftehim. L-Artikolu 218(6)(a) tat-TFUE jipprevedi li, meta ftehim ikopri oqsma li tapplika l-proċedura leġiżlattiva ordinarja għalihom, il-Kunsill għandu jadotta deċiżjoni li tikkonkludi l-ftehim wara li l-Parlament Ewropew jagħti l-kunsens tiegħu.

               Il-Protokoll Addizzjonali jkopri l-oqsma li tapplika l-proċedura leġiżlattiva ordinarja għalihom, jiġifieri l-istabbiliment ta’ regoli minimi li jikkonċernaw id-definizzjoni ta’ reati kriminali fil-qasam tat-terroriżmu (l-Artikolu 83(1) tat-TFUE) meta jkun meħtieġ il-kunsens tal-Parlament Ewropew. Għaldaqstant, il-bażi ġuridika proċedurali tad-deċiżjoni proposta hija l-Artikolu 218(6)(a) tat-TFUE.

               4.3Punt ta’ kuntatt għall-iskambju ta’ informazzjoni

               Skont l-Artikolu 7 tal-Protokoll, il-Partijiet iridu jaħtru punt ta’ kuntatt għall-iskambju ta’ informazzjoni 24/7 dwar ġellieda terroristi barranin. Ġie propost li l-Europol tinħatar bħala dan il-punt ta’ kuntatt, skont il-kundizzjonijiet stipulati fir-Regolament (UE) 2016/794 dwar relazzjonijiet mas-sħab u t-trasferiment u skambju ta’ dejta personali.

               4.4Applikazzjoni Territorjali

               Skont il-Protokoll 22 tat-Trattat tal-Unjoni Ewropea, il-Protokoll Addizzjonali ffirmat u eventwalment konkluż mal-Unjoni Ewropea huwa vinkolanti u japplika għall-Istati Membri kollha tal-UE bl-eċċezzjoni tad-Danimarka. Skont il-Protokoll 21 tat-Trattat tal-Unjoni Ewropea, il-Protokoll Addizzjonali ffirmat u eventwalment konkluż mill-Unjoni Ewropea huwa vinkolanti u japplika għar-Renju Unit biss sal-punt fejn dan l-Istat Membru jinnotifika lill-Kunsill bix-xewqa tiegħu li jieħu sehem fl-adozzjoni u fl-applikazzjoni ta’ dan l-istrument. L-Irlanda hija marbuta bid-Deċiżjoni Kwadru 2002/475/JHA u għaldaqstant tieħu sehem fl-adozzjoni ta’ din id-Deċiżjoni.

               2017/0266 (NLE)

               Proposta għal

               DEĊIŻJONI TAL-KUNSILL

               dwar il-konklużjoni, f’isem l-Unjoni Ewropea, tal-Protokoll Addizzjonali li jissupplimenta l-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 217)

               IL-KUNSILL TAL-UNJONI EWROPEA,,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 83(1), flimkien mal-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-proposta tal-Parlament Ewropew,

               Billi:

               (1)Skont id-Deċiżjoni tal-Kunsill (UE) 2015/1914 tat-18 ta’ Settembru 2015
                  11
               , il-Protokoll Addizzjonali tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196) (“il-Protokoll Addizzjonali”) ġie ffirmat fit-22 ta’ Ottubru 2015, soġġett għall-konklużjoni tiegħu.

               (2)L-Artikolu 10 tal-Protokoll Addizzjonali jipprevedi li l-Protokoll Addizzjonali għandu jkun miftuħ għall-approvazzjoni tal-Unjoni Ewropea.

               (3)L-Unjoni diġà adottat miżuri fl-oqsma differenti koperti mill-Protokoll Addizzjonali.

               (4)Il-Protokoll Addizzjonali jeħtieġ li l-partijiet jaħtru punt ta’ kuntatt għall-finijiet ta’ skambju ta’ informazzjoni dwar persuni li jivvjaġġaw għall-finijiet tat-terroriżmu.

               (5)L-Irlanda hija marbuta bid-Deċiżjoni Kwadru 2002/475/JHA
                  12
                u għaldaqstant tieħu sehem fl-adozzjoni ta’ din id-Deċiżjoni.

               (6)[Skont l-Artikolu 3 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, ir-Renju Unit innotifika x-xewqa tiegħu li jieħu sehem fl-adozzjoni u fl-applikazzjoni ta’ din id-Deċiżjoni,
                  JEW
                  Skont l-Artikoli 1 u 2 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dan il-Protokoll, ir-Renju Unit mhuwiex jieħu sehem fl-adozzjoni ta’ din id-Deċiżjoni u mhuwiex marbut biha jew soġġett għall-applikazzjoni tagħha,]

               (7)Skont l-Artikoli 1 u 2 tal-Protokoll (Nru 22) dwar il-pożizzjoni tad-Danimarka, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               (8)Għaldaqstant, jenħtieġ li l-Protokoll Addizzjonali jiġi approvat f’isem  l-Unjoni Ewropea.

               ADOTTA DIN ID-DEĊIŻJONI:

               Artikolu 1

               Il-Protokoll Addizzjonali tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196) huwa b’dan approvat f’isem l-Unjoni Ewropea.

               It-test tal-Protokoll Addizzjonali huwa mehmuż ma’ din id-Deċiżjoni.

               Artikolu 2

               L-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) hija maħtura bħala l-punt ta’ kuntatt previst fl-Artikolu 7 tal-Protokoll Addizzjonali u skont ir-Regolament (UE) 2016/794 tal-Parlament Ewropew u tal-Kunsill
                  13
               .

               Artikolu 3

               Il-President tal-Kunsill għandu jaħtar lill-persuna li tingħata s-setgħa li tipproċedi, f’isem l-Unjoni Ewropea, biex tiddepożita l-istrument ta’ approvazzjoni previst fl-Artikolu 10 tal-Protokoll Addizzjonali, sabiex jesprimi l-kunsens tal-Unjoni Ewropea li tkun marbuta bil-Protokoll Addizzjonali.

               Artikolu 4

               Din id-Deċiżjoni għandha tidħol fis-seħħ mal-adozzjoni tagħha
                  14
               .

               Magħmul fi Brussell,

                     Għall-Kunsill

                     Il-President

                     (1)
                  Id-Deċiżjoni tal-Kunsill (UE) 2015/1913 tat-18 ta’ Settembru 2015 dwar l-iffirmar, f’isem l-Unjoni Ewropea, tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196, ĠU L 280, 24.10.2015, p. 22) u d-Deċiżjoni tal-Kunsill (UE) 2015/1914 tat-18 ta’ Settembru 2015 dwar l-iffirmar, f’isem l-Unjoni Ewropea, tal-Protokoll Addizzjonali għall-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196, ĠU L 280, 24.10.2015, p. 24).

                     (2)
                  Ara l-Artikoli 10 tal-Protokoll Addizzjonali.

                     (3)
                  L-Uffiċċju tat-Trattati tal-Kunsill tal-Ewropa,
                  Chart of signatures and ratifications of Treaty 217
                  , status mid-29 ta’ Awwissu 2017.

                     (4)
                  Il-Kawża 22/70 Il-Kummissjoni v il-Kunsill [1971] ECR 263 u l-Opinjoni 3/15 tal-14 ta’ Frar 2017 (it-Trattat ta’ Marrakexx).

                     (5)
                  Id-Direttiva (UE) 2017/541 dwar il-ġlieda kontra t-terroriżmu u li tissostitwixxi d-Deċiżjoni Kwadru tal-Kunsill 2002/475/ĠAI u li temenda d-Deċiżjoni tal-Kunsill 2005/671/ĠAI (ĠU L 88, 31 ta’ Marzu 2017, p. 6).

                     (6)
                  ĠU L 253, 29.9.2005, p. 22.

                     (7)
                  ĠU L 386, 29.12.2006, p. 89.

                     (8)
                  ĠU L 210, 6.6.2008, p. 1.

                     (9)
                  Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI, ĠU L 135, 24.5.2016, p.53.

                     (10)
                  C-377/12, il-Kummissjoni v il-Kunsill, il-paragrafu 34.

                     (11)
                  Id-Deċiżjoni tal-Kunsill (UE) 2015/1914 tat-18 ta’ Settembru 2015, (ĠU L 280, 24.10.2015, p. 22)

                     (12)
                  Id-Deċiżjoni tal-Kunsill (UE) 2002/475/JHA tat-13 ta’ Ġunju 2002 dwar il-ġlieda kontra t-terroriżmu (ĠU L 164, 22.6.2002, p. 3).

                     (13)
                  Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.05.2016, p.53).

                     (14)
                  Id-data ta’ dħul fis-seħħ tal-Protokoll Addizzjonali tal-Unjoni Ewropea se tkun ippubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

    ---documentbreak---

               IL-KUMMISSJONI EWROPEA
            Brussell, 18.10.2017
            COM(2017) 607 final
            ANNESS
            tal-
            Proposta għal Deċiżjoni tal-Kunsill
            dwar il-konklużjoni, f'isem l-Unjoni Ewropea, tal-Protokoll Addizzjonali li jissupplimenta l-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 217)

               ANNESS

               tal-

               Proposta għal Deċiżjoni tal-Kunsill

               dwar il-konklużjoni, f'isem l-Unjoni Ewropea, tal-Protokoll Addizzjonali li jissupplimenta l-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 217)

               It-28 Laqgħa Plenarja

               Strasburgu (Franza), it-8 - l-10 ta’ April 2015

               L-Istati Membri tal-Kunsill tal-Ewropa u Partijiet oħra għall-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196), firmatarji ta’ dan il-Protokoll,

               Wara li kkunsidraw li l-Kunsill tal-Ewropa għandu l-għan li jikseb għaqda akbar fost il-membri tiegħu;

               Filwaqt li jixtiequ li jkomplu jsaħħu l-isforzi għall-prevenzjoni u t-trażżin tat-terroriżmu fil-forom kollha tiegħu, kemm fl-Ewropa kif ukoll globalment, filwaqt li jirrispettaw id-drittijiet tal-bniedem u l-istat tad-dritt;

               Filwaqt li jfakkru d-drittijiet tal-bniedem u l-libertajiet fundamentali stabbiliti, b’mod partikolari, fil-Konvenzjoni għall-Protezzjoni tad-Drittijiet tal-Bniedem u tal-Libertaijiet Fundamentali (ETS Nru 5) u l-Protokolli tagħha, kif ukoll fil-Patt Internazzjonali dwar id-Drittijiet Ċivili u Politiċi;

               Filwaqt li jesprimu tħassib serju dwar it-theddida minn persuni li jkunu qed jivvjaġġaw barra mill-pajjiż għall-iskop li jwettqu, li jikkontribwixxu jew li jipparteċipaw f’reati terroristiċi, jew l-għoti jew ir-riċeviment ta’ taħriġ għal skopijiet ta’ terroriżmu fit-territorju ta’ Stat ieħor;

               Wara li kkunsidraw f’dan ir-rigward ir-Riżoluzzjoni 2178 (2014) adottata mill-Kunsill tas-Sigurtà tan-Nazzjonijiet Uniti fis-7272 laqgħa tiegħu fl-24 ta’ Settembru 2014, b’mod partikolari l-paragrafi minn 4 sa 6 tagħha;

               Filwaqt li jikkunsidraw li huwa mixtieq li l-Konvenzjoni tal-Kunsill tal-Ewropa dwar il-Prevenzjoni tat-Terroriżmu tiġi supplementata f’ċerti aspetti,

               FTIEHMU KIF ĠEJ:

               Artikolu 1 – Għan

               L-għan ta’ dan il-Protokoll huwa li jissupplimenta d-dispożizzjonijiet tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu, miftuħa għall-iffirmar f’Varsavja fis-16 ta’ Mejju 2005 (minn hawn ’il quddiem imsejħa “il-Konvenzjoni”) rigward il-kriminalizzazzjoni tal-atti deskritti fl-Artikoli minn 2 sa 6 ta’ dan il-Protokoll, u b’hekk issaħħaħ l-isforzi ta’ Partijiet fil-prevenzjoni tat-terroriżmu u l-effetti negattivi tiegħu fuq it-tgawdija sħiħa tad-drittijiet tal-bniedem, b’mod partikolari d-dritt għall-ħajja, kemm permezz ta’ miżuri li għandhom jittieħdu f’livell nazzjonali kif ukoll permezz ta’ kooperazzjoni internazzjonali, b’kunsiderazzjoni xierqa applikabbli għat-trattati jew ftehimiet bilaterali jew multilaterali eżistenti bejn il-Partijiet.

               Artikolu 2 — Parteċipazzjoni f’assoċjazzjoni jew grupp għall-iskop ta’ terroriżmu

               1.Għall-finijiet ta’ dan il-Protokoll, “il-parteċipazzjoni f’assoċjazzjoni jew grupp bl-iskop ta’ terroriżmu” tfisser il-parteċipazzjoni fl-attivitajiet ta’ assoċjazzjoni jew grupp għall-iskop li jitwettaq reat terroristiku wieħed jew aktar mill-assoċjazzjoni jew il-grupp, jew li jingħata kontribut minnhom għal tali reat.

               2.Kull Parti għandha tadotta tali miżuri kif jista' jkun neċessarju biex “il-parteċipazzjoni f’assoċjazzjoni jew grupp għall-iskop ta’ terroriżmu”, kif definita fil-paragrafu 1, meta ssir b’mod illegali u intenzjonalment, tiġi stabbilita bħala reat kriminali skont il-liġi domestika tagħha.

               Artikolu 3 — Li tirċievi taħriġ għal skopijiet ta’ terroriżmu

               1.Għall-finijiet ta’ dan il-Protokoll, “li tirċievi taħriġ għal skopijiet ta’ terroriżmu” tfisser li tingħata struzzjoni, inkluża l-kisba ta’ għarfien jew ħiliet prattiċi, minn persuna oħra fil-preparazzjoni jew l-użu ta' splussivi, armi tan-nar jew armi oħra jew sustanzi li jagħmlu l-ħsara jew li huma perikolużi, jew l-użu ta' metodi oħra speċifiċi jew tekniċi, bil-għan li jitwettaq reat terroristiku jew li jingħata kontribut għat-twettiq tiegħu.

               2.Kull Parti għandha tadotta tali miżuri kif jista' jkun neċessarju biex tiġi stabbilita “l-parteċipazzjoni f’assoċjazzjoni jew grupp għall-iskop ta’ terroriżmu”, kif definit fil-paragrafu 1, meta jitwettqu b’mod illegali u intenzjonalment, bħala reat kriminali skont il-liġi domestika tagħha.

               Artikolu 4 — Vjaġġar barra mill-pajjiż għall-iskop ta’ terroriżmu

               1.Għall-finijiet ta’ dan il-Protokoll, “vjaġġar barra mill-pajjiż għal skopijiet ta’ terroriżmu” tfisser vjaġġar lejn Stat li mhuwiex dak ta’ nazzjonalità jew residenza tal-vjaġġatur, għall-fini ta’ twettiq ta', kontribuzzjoni lil, jew parteċipazzjoni f’reat terroristiku, jew li jiġi pprovdut jew riċevut taħriġ għal skopijiet ta’ terroriżmu.

               2.Kull Parti għandha tadotta tali miżuri kif jista' jkun neċessarju biex jiġi stabbilit “vjaġġar barra mill-pajjiż għall-iskop ta’ terroriżmu”, kif definit fil-paragrafu 1, mit-territorju tagħha jew miċ-ċittadini tagħha, meta jitwettaq b’mod illegali u intenzjonalment, bħala reat kriminali skont il-liġi domestika tagħha. Waqt li tagħmel dan kull Parti tista’ tistabbilixxi l-kundizzjonijiet meħtieġa minn u f’konformità mal-prinċipji kostituzzjonali tagħha.

               3.Kull Parti għandha tadotta wkoll tali miżuri skont kif jista’ jkun meħtieġ biex tistabbilixxi bħala reat kriminali skont, u f’konformità mal-liġi domestika tagħha t-tentattiv biex jitwettaq reat kif stabbilit f’dan l-artikolu.

               Artikolu 5 — Finanzjament ta' vjaġġar barra mill-pajjiż għall-iskop ta’ terroriżmu

               1.Għall-finijiet ta’ dan il-Protokoll, “finanzjament ta' vjaġġar barra mill-pajjiż għal skopijiet ta’ terroriżmu” tfisser il-provvista jew il-ġbir, b'kull mezz, direttament jew indirettament, ta’ fondi li b’mod sħiħ jew parzjali jippermettu lil kwalunkwe persuna tivvjaġġa barra mill-pajjiż għal skopijiet ta’ terroriżmu, kif definit fl-Artikolu 4, il-paragrafu 1, ta’ dan il-Protokoll, bl-għarfien li l-fondi huma kompletament jew parzjalment maħsuba biex jintużaw għal dan l-għan.

               2.Kull Parti għandha tadotta l-miżuri li jistgħu jkunu neċessarji biex jiġi stabbilit “il-finanzjament ta' vjaġġar barra mill-pajjiż għall-iskop ta' terroriżmu”, kif definit fil-paragrafu 1, meta jitwettqu b’mod illegali u intenzjonalment, bħala reat kriminali skont il-liġi domestika tagħha.

               Artikolu 6 — Organizzazzjoni jew faċilitazzjoni b'mod ieħor ta' vjaġġar barra mill-pajjiż għall-iskop ta’ terroriżmu

               1.Għall-finijiet ta’ dan il-Protokoll, “l-organizzazzjoni jew il-faċilitazzjoni b'mod ieħor tal-ivvjaġġar barra mill-pajjiż għal skopijiet ta’ terroriżmu” tfisser kwalunkwe att ta’ organizzazzjoni jew ta' ffaċilitar li tassisti kwalunkwe persuna biex tivvjaġġa barra mill-pajjiż għal skopijiet ta’ terroriżmu, kif definit fl-Artikolu 4, il-paragrafu 1, ta’ dan il-Protokoll, bl-għarfien li l-għajnuna b’hekk mogħtija hija għal skopijiet ta’ terroriżmu.

               2.Kull Parti għandha tadotta l-miżuri li jistgħu jkunu neċessarji biex “organizzazzjoni jew faċilitazzjoni b'mod ieħor ta' vjaġġar barra mill-pajjiż għall-iskop ta' terroriżmu”, kif definiti fil-paragrafu 1, meta jitwettqu b’mod illegali u intenzjonalment, jiġu stabbiliti bħala reat kriminali skont il-liġi domestika tagħha.

               Artikolu 7 – Skambju ta’ informazzjoni

               1.Mingħajr preġudizzju għall-Artikolu 3, paragrafu 2a, tal-Konvenzjoni u b’konformità mal-liġi domestika tagħha u l-obbligi internazzjonali eżistenti, kull Parti għandha tieħu dawk il-miżuri li jistgħu jkunu meħtieġa sabiex jissaħħaħ l-iskambju f’waqtu bejn il-partijiet ta’ kwalunkwe informazzjoni rilevanti disponibbli dwar persuni li jivvjaġġaw barra mill-pajjiż għal skopijiet ta’ terroriżmu, kif definit fl-Artikolu 4. Għal dan l-għan, kull Parti għandha taħtar punt ta’ kuntatt disponibbli fuq bażi ta’ 24 siegħa, sebat ijiem fil-ġimgħa.

               2.Parti tista’ tagħżel li taħtar punt ta’ kuntatt diġà eżistenti skont il-paragrafu 1.

               3.Punt ta’ kuntatt ta' Parti għandu jkollu l-kapaċità li jwettaq malajr komunikazzjonijiet mal-punt ta’ kuntatt ta’ Parti oħra fuq bażi rapida.

               Artikolu 8 – Kundizzjonijiet u salvagwardji

               1.Kull Parti għandha tiżgura li l-implimentazzjoni ta’ dan il-Protokoll, inkluż l-istabbiliment, l-implimentazzjoni u l-applikazzjoni tal-kriminalizzazzjoni taħt l-Artikoli minn 2 sa 6, titwettaq filwaqt li jiġu rispettati l-obbligi tad-drittijiet tal-bniedem, b’mod partikolari d-dritt tal-libertà ta’ moviment, il-libertà ta’ espressjoni, il-libertà ta’ assoċjazzjoni u l-libertà tar-reliġjon, kif stipulati, fejn applikabbli għal dik il-Parti, fil-Konvenzjoni għall-Protezzjoni tad-Drittijiet tal-Bniedem u l-Libertajiet Fundamentali, il-Patt Internazzjonali dwar id-Drittijiet Ċivili u Politiċi u obbligi oħrajn skont il-liġi internazzjonali.

               2.L-istabbiliment, l-implimentazzjoni u l-applikazzjoni tal-kriminalizzazzjoni skont l-Artikoli minn 2 sa 6 ta’ dan il-Protokoll jenħtieġ li, aktar minn hekk, ikunu suġġetti għall-prinċipju tal-proporzjonalità, fir-rigward tal-għanijiet leġittimi li jkunu qed jiġu segwiti u tal-ħtieġa tagħhom f’soċjetà demokratika, u jenħtieġ li jeskludu kull forma ta’ arbitrarjetà jew trattament diskriminatorju jew razzist.

               Artikolu 9 — Ir-Relazzjoni bejn dan il-Protokoll u l-Konvenzjoni

               Il-kliem u l-espressjonijiet użati f’dan il-Protokoll għandhom jiġu interpretati fis-sens ta’ din il-Konvenzjoni. Kif inhu l-każ bejn il-Partijiet, id-dispożizzjonijiet kollha tal-Konvenzjoni għandhom japplikaw kif meħtieġ, bl-eċċezzjoni tal-Artikolu 9.

               Artikolu 10 – L-iffirmar u d-dħul fis-seħħ

               1.Dan il-Protokoll għandu jkun miftuħ għall-iffirmar mill-Firmatarji tal-Konvenzjoni. Huwa għandu jkun soġġett għal ratifika, aċċettazzjoni jew approvazzjoni. Firmatarju ma jistax jirratifika, jaċċetta jew japprova dan il-Protokoll sakemm qabel ma jkunx irratifika, aċċetta jew approva l-Konvenzjoni, jew sakemm ma jagħmilx dan simultanjament. L-istrumenti tar-ratifika, l-aċċettazzjoni jew l-approvazzjoni għandhom ikunu ddepożitati mas-Segretarju Ġenerali tal-Kunsill tal-Ewropa.

               2.Dan il-Protokoll għandu jidħol fis-seħħ fl-ewwel jum tax-xahar wara l-iskadenza ta’ perjodu ta’ tliet xhur wara d-depożitu tas-sitt strument tar-ratifika, l-aċċettazzjoni jew l-approvazzjoni, inklużi mill-anqas erba’ Stati Membri tal-Kunsill tal-Ewropa.

               3.Fir-rigward ta' kull Firmatarju li sussegwentement jiddepożita l-istrument tar-ratifika, l-aċċettazzjoni jew l-approvazzjoni, dan il-Protokoll għandu jidħol fis-seħħ fl-ewwel jum tax-xahar wara li jiskadi l-perjodu ta' tliet xhur wara d data ta' depożitu tal-istrument tar-ratifika, l-aċċettazzjoni jew l-approvazzjoni.

               Artikolu 11 — L-Adeżjoni mal-Protokoll

               1.Wara d-dħul fis-seħħ ta’ dan il-Protokoll, kull Stat, li jkun aderixxa mal-Konvenzjoni, jista' jaderixxi wkoll ma’ dan il-Protokoll jew jagħmel dan simultanjament.

               2.Fir-rigward ta' kull Stat li jaderixxi mal-Protokoll skont il-paragrafu 1 hawn fuq, il-Protokoll għandu jidħol fis-seħħ fl-ewwel jum tax-xahar li jsegwi l-iskadenza ta' perjodu ta' tliet xhur wara d-data tad-depożitu tal-istrument tal-adeżjoni għand is-Segretarju Ġenerali tal-Kunsill tal-Ewropa.

               Artikolu 12 – L-applikazzjoni territorjali

               1.Kull Stat tal-Unjoni Ewropea jista', fil-waqt tal-firma jew meta jiddepożita l-istrument tiegħu tar-ratifika, l-aċċettazzjoni, l-approvazzjoni jew l-adeżjoni, jispeċifika t-territorju jew it-territorji li għalihom din il-Konvenzjoni tkun applikabbli.

               2.Kull Parti tista', f’kull mument wara dan, permezz ta’ dikjarazzjoni indirizzata lis-Segretarju Ġenerali tal-Kunsill tal-Ewropa, testendi l-applikazzjoni ta’ din il-Konvenzjoni għal kull territorju ieħor imsemmi fid-dikjarazzjoni. Fejn jidħol tali territorju, il-Protokoll għandu jidħol fis-seħħ fl-ewwel jum tax-xahar wara l-iskadenza tal-perjodu ta' tliet xhur mid-data meta tasal id-dikjarazzjoni għand is-Segretarju Ġenerali.

               3.Fejn jidħol it-territorju speċifikat fiha, kull dikjarazzjoni li ssir skont iż-żewġ paragrafi preċedenti tista' tiġi rtirata b'avviż indirizzat lis-Segretarju Ġenerali tal-Kunsill tal-Ewropa. L-irtirar għandu jsir effettiv fl-ewwel jum tax-xahar wara l-iskadenza tal-perjodu ta’ tliet xhur mid-data meta s-Segretarju Ġenerali jirċievi n-notifika.

               Artikolu 13 – Denunzja

               1.Kull Parti tista', f'kull waqt, tiddenunzja dan il-Protokoll permezz ta' avviż indirizzat lis-Segretarju Ġenerali tal-Kunsill tal-Ewropa.

               2.Din id-denunzja għandha ssir effettiva mill-ewwel jum tax-xahar wara l-iskadenza tal-perjodu ta' tliet xhur mid-data meta l-avviż jasal għand is-Segretarju Ġenerali tal-Kunsill tal-Ewropa.

               3.Denunzja tal-Konvenzjoni awtomatikament timplika denunzja ta’ dan il-Protokoll.

               Artikolu 14 – Notifiki

               Is-Segretarju Ġenerali tal-Kunsill tal-Ewropa għandu jinnotifika lill-Istati Membri tal-Kunsill tal-Ewropa, l-Unjoni Ewropea, l-Istati li ma humiex Membri li jkunu pparteċipaw fl-elaborazzjoni ta’ dan il-Protokoll kif ukoll kull Stat ieħor li jkun iffirma, jew ġie mistieden biex jaderixxi għal dan il-Protokoll dwar:

               a.
                     kull firma;

               b.
                     id-depożitu ta' kull strument ta' ratifika, aċċettazzjoni, approvazzjoni jew adeżjoni;

               c.
                     kwalunkwe data tad-dħul fis-seħħ ta' dan il-Protokoll, b'konformità mal-Artikoli 10 u 11;

               d.
                     kwalunkwe att, dikjarazzjoni, notifika jew komunikazzjoni oħra relatati ma' dan il-Protokoll.

               B'xhieda ta' dan, dawk hawn taħt iffirmati, awtorizzati għalhekk kif mistħoqq, iffirmaw dan il-Protokoll.

               Magħmul f'..., dan il- … jum ta' ... 2015, fil-lingwa Ingliża u Franċiża, biż-żewġ testi ugwalment awtentiċi, f'kopja waħda ddepożitata fl-arkivji tal-Kunsill tal-Ewropa. Is-Segretarju Ġenerali tal-Kunsill tal-Ewropa għandu jibgħat kopja attestata konformi lil kull Stat Membru tal-Kunsill tal-Ewropa, lill-Unjoni Ewropea, lill-Istati li ma humiex Membri u li pparteċipaw fl-elaborazzjoni ta' dan il-Protokoll, u kull Stat mistieden sabiex jaderixxi għalih.


				|

		52014PC0161

			Proposta għal DEĊIŻJONI TAL-KUNSILL dwar il-pożizzjoni li għandha tittieħed f'isem l-Unjoni Ewropea fil-103 sessjoni tal-Konferenza Internazzjonali dwar ix-Xogħol dwar l-emendi fil-Kodiċi tal-Konvenzjoni dwar ix-Xogħol Marittimu /* COM/2014/0161 final - 2014/0088 (NLE) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Din il-proposta għandha l-għan li
tistabbilixxi l-pożizzjoni tal-Unjoni dwar l-emendi fil-Kodiċi
tal-Konvenzjoni dwar ix-Xogħol Marittimu, 2006 dwar ir-responsabbiltà
tas-sidien tal-bastimenti fir-rigward ta' a) il-kumpens għat-talbiet dwar
mewt u korriment personali u b) l-abbandun tal-baħħara.
L-emendi fil-Kodiċi tal-Konvenzjoni dwar
ix-Xogħol Marittimu, 2006 (Maritime Labour Convention - MLC, 2006)
tal-Organizzazzjoni Internazzjonali tax-Xogħol (ILO - International Labour
Organisation) minn hawn 'il quddiem magħrufa bħala
"l-Konvenzjoni dwar ix-Xogħol Marittimu",
"il-Konvenzjoni", jew "l-MLC" huma fuq l-aġenda
tal-ewwel laqgħa tal-"Kumitat Tripartitiku Speċjali" minn
hawn 'il quddiem magħruf bħala "l-Kumitat".
L-MLC tistabbilixxi l-istandards minimi
tax-xogħol u tal-għajxien għall-baħħara kollha li
jaħdmu fuq bastimenti li jtajru l-bnadar tal-pajjiżi li rratifikawha[1]. L-emendi li se
jiġu kkunsidrati mill-Kumitat jikkonċernaw il-Kodiċi tal-MLC, li
jittratta l-mod li bih l-Artikoli u r-Regolamenti tal-MLC jiġu
implimentati u li fih kemm standards u kemm linji gwida[2].
1.1.        Il-kunsiderazzjoni u
l-adozzjoni eventwali tal-emendi fil-Kodiċi tal-Konvenzjoni dwar
ix-Xogħol Marittimu fl-ewwel laqgħa tal-"Kumitat Tripartitiku
Speċjali" bejn is-7 u l-11 ta' April 2014.
Il-Kumitat huwa inkarigat li jikkunsidra
l-proposti għall-emendi fil-Kodiċi tal-MLC skont l-Artikolu XV
tal-MLC. Il-Korp Governattiv tal-ILO stabbilixxa l-Kumitat fit-318-il Sessjoni
tiegħu f'Ġunju tal-2013. Fit-319-il Sessjoni tiegħu li saret
f'Ottubru tal-2013, iddeċieda wkoll li jsejjaħ l-ewwel laqgħa
tal-Kumitat f'Ġinevra bejn is-7 u l-11 ta' April 2014 u adotta
l-aġenda tiegħu, li tinkludi "l-kunsiderazzjoni tal-proposti
għall-emendi tal-Kodiċi tal-Konvenzjoni dwar ix-Xogħol
Marittimu, 2006 (MLC, 2006)".
Fil-Grupp ta' Ħidma ta' Esperti Ad Hoc dwar
ir-Responsabbiltà u l-Kumpens ILO/IMO[3]
konġunt li sar fl-2009[4]
bħala segwitu għar-riżoluzzjoni adottata fl-94 Sessjoni
(Marittima) tal-Konferenza Internazzjonali dwar ix-Xogħol meta ġiet
adottata l-MLC[5],
ġew identifikati żewġ kwistjonijiet għal emendi futuri
fil-Kodiċi: ir-responsabbiltà tas-sidien tal-bastimenti relatata
mal-kumpens għat-talbiet dwar mewt u korriment personali u l-abbandun
tal-baħħara. Il-Kumitat Preparatorju stabbilit fl-2010 mill-Korp
Governattiv tal-ILO kompla jidentifika li dawn iż-żewġ
kwistjonijiet għandhom jiġu kkunsidrati b'mod urġenti fl-ewwel
laqgħa tal-Kumitat.
F'dan ir-rigward, f'Ottubru tal-2013, ġew
sottomessi b'mod konġunt żewġ settijiet ta' Proposti għal
emendi fil-Kodiċi tal-MLC mill-grupp tas-sidien tal-bastimenti u
mill-grupp tal-baħħara fil-Kumitat, skont l-Artikolu XV(2)
tal-MLC[6].
Skont il-proċedura ssimplifikata
għall-emendi fil-Kodiċi tal-MLC kif stipulat fl-Artikolu XV(3)
tal-MLC, f'Ottubru tal-2013, id-Direttur Ġenerali tal-ILO ikkomunika
l-proposta għall-emendi lill-Istati Membri kollha tal-ILO u stedinhom
sabiex jibagħtu l-osservazzjonijiet u s-suġġerimenti
tagħhom[7].
Imbagħad f'Diċembru tal-2013, il-proposti għall-emendi
tqiegħdu għad-dispożizzjoni tal-Unjoni Ewropea[8].
Fil-laqgħa tal-Kumitat f'April tal-2014
għandhom jiġu kkunsidrati dawn iż-żewġ settijiet ta'
proposti għall-emendi. Sabiex dawn l-emendi jiġu adottati
mill-Kumitat jeħtieġ li fil-laqgħa jiġu rrappreżentati
nofs il-Membri li rratifikaw l-MLC u li maġġoranza ta' żewġ
terzi tal-membri tal-Kumitat, li tinkludi nofs il-voti tal-membri tal-gvern,
tas-sidien tal-basitmenti u tal-baħħara (li lkoll għandhom setgħa
tal-vot).
1.2.        Approvazzjoni possibbli tal-emendi
fil-Kodiċi tal-Konvenzjoni dwar ix-Xogħol Marittimu waqt il-103
Sessjoni tal-Konferenza Internazzjonali dwar ix-Xogħol bejn it-28 ta'
Mejju u t-12 ta' Ġunju 2014 u dħul fis-seħħ
Ladarba jiġu adottati mill-Kumitat, l-emendi
fil-Kodiċi tal-MLC iridu jiġu approvati fil-Konferenza
Internazzjonali dwar ix-Xogħol permezz ta' żewġ terzi tal-voti
mitfugħa mid-delegati preżenti u jiġu sottomessi għal
kunsiderazzjoni tal-membri tal-ILO li rratifikaw l-MLC. Huwa mistenni li l-103
sessjoni tal-Konferenza Internazzjonali dwar ix-Xogħol, li se
sseħħ bejn it-28 ta' Mejju u t-12 ta' Ġunju 2014, se
tingħata dan il-kompitu.
L-emendi approvati skont din il-proċedura
jidħlu fis-seħħ fi żmien perjodu normalment ta' sentejn,
sakemm proporzjon sostanzjali tal-membri li rratifikaw[9] jesprimu formalment
in-nuqqas ta' qbil tagħhom ma' dawn l-emendi.
1.3.        Kontenut tal-emendi proposti
fil-Kodiċi tal-Konvenzjoni dwar ix-Xogħol Marittimu suġġett
għal-laqgħat tal-2014 tal-Organizzazzjoni Internazzjoni
tax-Xogħol
Iż-żewġ settijiet ta' proposti
għall-emendi fil-Kodiċi tal-MLC suġġetti
għal-laqgħat tal-2014 tal-ILO jikkonċernaw l-Istandards
(il-parti A) u l-Linji gwida (il-parti B) tal-Kodiċi tal-MLC li huma
relatati mar-Regolament 2.5 dwar ir-Ripatrijazzjoni fit-Titolu 2 tal-kundizzjonijiet
tal-impjieg u għar-Regolament 4.2 dwar ir-Responsabbiltà tas-sidien
tal-bastimenti fit-Titolu 4 dwar il-protezzjoni tas-saħħa, il-kura
medika, il-benessri u l-protezzjoni tas-sigurtà soċjali[10].
Il-proposta skont ir-Regolament 2.5
"ir-Ripatrijazzjoni" (ara l-Anness) tindirizza l-abbandun
tal-baħħara. L-abbandun iseħħ meta sid ta' bastiment jonqos
milli jkopri l-ispejjeż tar-ripatrijazzjoni tal-baħħar jew ma
jipprovdix il-manteniment u l-appoġġ meħtieġ
lill-baħħar jew inkella unilateralment jaqta' r-rabtiet tiegħu
mal-baħħar inkluż billi jonqos milli jħallas il-paga
kuntrattwali għal perjodu ta' mill-inqas xahrejn. L-emendi proposti
jistabbilixxu r-rekwiżiti għal sistema ta' sigurtà finanzjarja rapida
u effettiva sabiex tassisti lill-baħħara impjegati jew
ingaġġati jew ħaddiema f'kull kapaċità fuq bastiment li
jtajjar il-bandiera tal-Membru f'każ ta' abbandun. Din is-sistema
għandha tkopri l-pagi pendenti u intitolamenti oħra sa erba' xhur,
l-ispejjeż tar-ripatrijazzjoni, il-manteniment neċessarju inkluż
ikel adegwat, ilbies, akkomodazzjoni, il-kura medika neċessarja u
kostijiet jew spejjeż raġonevoli oħra li jirriżultaw
mill-abbandun. Skont il-proposta, kull Membru għandu jirrikjedi li
l-bastimenti li jtajru l-bandiera tiegħu jipprovdu evidenza dokumentata
tas-sigurtà finanzjarja maħruġa mill-fornitur tas-servizzi
tas-sigurtà finanzjarja. Il-linji gwida proposti jindirizzaw l-assitenza
immedjata f'każ li jkun jinħtieġ żmien sabiex tiġi
vverifikata l-validità ta' ċerti aspetti tat-talba tal-baħħar u
d-dettalji tal-evidenza tas-sigurtà finanzjarja.
Il-proposta skont 4.2 "Ir-responsabbiltà
tas-sidien tal-bastimenti" (ara l-Anness) tindirizza l-kumpens f'każ
ta' mewt jew diżabbiltà fit-tul minħabba korriment, mard, jew
ħsara fuq ix-xogħol. Din tistabbilixxi r-rekwiżiti minimi
għas-sistema tas-sigurtà finanzjarja li tipprovdi dan il-kumpens
fir-rigward ta' talbiet kuntrattwali, iddefiniti bħala talbiet relatati
ma' mard, korriment jew mewt li jseħħ waqt li l-baħħar
jaqdi dmiru skont ftehim tal-impjieg tal-baħħara jew li
jirriżulta minn impjieg skont ftehim ta' dan it-tip. Għandhom
jiġu stabbiliti arranġamenti effettivi sabiex it-talbiet kuntrattwali
relatati mal-kumpens jaslu, jiġu indirizzati u saldati imparzjalment
permezz ta’ proċeduri rapidi u ġusti. Ma għandu jkun hemm l-ebda
dewmien, l-ebda pressjoni li jiġi aċċettat ħlas anqas
mill-ammont kuntrattwali jew ħlas interim f'każijiet fejn ikun
diffiċli li jiġi evalwat il-kumpens. Barra minn hekk, ma għandu
jkun hemm l-ebda preġudizzju għad-drittijiet legali l-oħra;
madankollu, il-benefiċċju għandhom jiġu bbilanċjati
mad-danni. Skont il-proposta, kull Membru għandu jirrikjedi wkoll li
l-bastimenti li jtajru l-bandiera tiegħu jipprovdu evidenza dokumentata
tas-sigurtà finanzjarja jew li s-sidien tal-bastimenti jinnotifikaw lill-Istat
tal-bandiera u lill-baħħara li s-sigurtà ġiet ikkanċellata.
Il-linji gwida proposti jindirizzaw id-dettalji tal-evidenza tas-sigurtà
finanzjarja u jinkludu mudell tal-irċevuta u l-formoli ta’ rilaxx
għall-ħlas tat-talbiet kuntrattwali.
1.4.        Il-liġi tal-Unjoni
fil-qasam tal-emendi proposti fil-Kodiċi tal-Konvenzjoni dwar
ix-Xogħol Marittimu suġġett għal-laqgħat tal-2014
tal-Organizzazzjoni Internazzjoni tax-Xogħol
L-emendi proposti fil-Kodiċi tal-MLC huma
fil-biċċa l-kbira koperti mill-kompetenzi kkonferiti lill-Unjoni
permezz tat-Trattati. Barra minn hekk, ħafna partijiet mill-emendi
jindirizzaw oqsma tal-liġi tal-Unjoni li fihom il-grad
tar-regolamentazzjoni fil-livell tal-UE diġà laħaq stadju avvanzat.
Apparti dan, id-Deċiżjoni tal-Kunsill 2007/431/KE tas-7 ta'
Ġunju 2007 awtorizzat lill-Istati Membri sabiex jirratifikaw l-MLC
fl-interessi tal-Unjoni.
L-emendi proposti fl-MLC jiffukaw fuq
kwistjonijiet li diġà ġew indirizzati fid-Direttiva 2009/13/KE li
timplimenta l-Ftehim konkluż mill-Assoċjazzjonijiet tas-Sidien
tal-Bastimenti tal-Komunità Ewropea (ECSA) u l-Federazzjoni Ewropea
tal-Ħaddiema tat-Trasport (ETF) dwar il-Konvenzjoni dwar ix-Xogħol
Marittimu, u li temenda d-Direttiva 1999/63/KE Din id-Direttiva tinkorpora
d-dispożizzjonijiet rilevanti tal-MLC fil-liġi tal-UE billi
tistabbilixxi r-rekwiżiti minimi fl-oqsma rilevanti abbażi ta' ftehim
bejn is-sħab soċjali Ewropej tas-settur skont
id-dispożizzjonijiet tat-Trattat fil-qasam tal-politika soċjali[11].
Filwaqt li mhuwiex indirizzat fid-Direttiva
2009/13/KE, madankollu l-"abbandun" tal-baħħara jaqa'
taħt l-Istandard A 2.5 tagħha li jistipula li "Kull Stat Membru
għandu jiżgura li l-baħħara fuq bastimenti li jtajru
l-bandiera tiegħu huma intitolati għar-ripatrijazzjoni (...) meta
l-baħħara ma jkunux jistgħu iktar iwettqu d-dmirijiet
tagħhom taħt il-ftehim tagħhom dwar l-impjieg jew ma jkunux
mistennijin iwettqu d-dmirijiet tagħhom fiċ-ċirkostanzi
speċifiċi". Bl-istess mod, l-Istandard A 4.2 dwar
ir-responsabbiltà tas-sidien tal-bastimenti jistipula li: "Kull Stat
Membru għandu jadotta l-liġijiet u r-regolamenti li
jeħtieġu li s-sidien ta’ bastimenti li jtajru l-bandiera tiegħu
jkunu responsabbli għall-protezzjoni tas-saħħa u l-kura medika
tal-baħħara kollha li jaħdmu abbord il-bastimenti konformement
mal-istandards minimi li ġejjin: (...) is-sidien tal-bastimenti
għandhom jipprovdu s-sigurtà finanzjarja biex jiżguraw kumpens
fil-każ ta’ mewt jew diżabbiltà fit-tul tal-baħħara
minħabba ferimenti, mard jew periklu fuq ix-xogħol, kif
imniżżel fil-liġi nazzjonali, il-ftehim dwar l-impjieg
tal-baħħara jew il-ftehim kollettiv". Fiż-żewġ
każijiet, l-emendi fl-MLC għandhom jintroduċu rekwiżiti
speċifiċi għas-sistemi ta' sigurtà finanzjarja u
għall-produzzjoni ta' evidenza dokumentata f'dawn l-oqsma.
Għandu jiġu nnutat ukoll li
d-dispożizzjonijiet finali tal-Ftehim konkluż
mill-Assoċjazzjonijiet tas-Sidien tal-Bastimenti tal-Komunità Ewropea
(ECSA) u l-/Federazzjoni Ewropea tal-Ħaddiema tat-Trasport (ETF) dwar
il-Konvenzjoni dwar ix-Xogħol Marittimu, implimentati bid-Direttiva
2009/13/KE, jistabbilixxu li sussegwentement għal kull emenda f'kull
dispożizzjoni tal-MLC u jekk jintalbu minn waħda mill-Partijiet
għall-Ftehim, għandha ssir reviżjoni tal-applikazzjoni ta' dan
il-Ftehim.
L-infurzar tal-emendi proposti fl-MLC jinvolvi li
l-qasam tat-trasport[12]:
Id-Direttiva 2009/16/KE dwar il-"Kontroll mill-Istat tal-Port", kif
emendata bid-Direttiva 2013/38/UE tat-12 ta' Awwissu 2013 sabiex tinkludi l-MLC
fost il-Konvenzjonijiet bħalma huma SOLAS[13],
MARPOL[14]
u l-STCW[15],
kif ukoll id-Direttiva 2013/54/UE dwar l-"Istat tal-Bandiera" tal-20
ta' Novembru 2013 li tinforza l-Anness tad-Direttiva 2009/13/KE. Id-Direttiva
2009/16/KE tapplika għall-bastimenti kollha li jidħlu fil-portijiet
tal-UE, irrispettivament min-nazzjonalità tal-baħħara, u d-Direttiva
2013/54/UE bl-għan li tiżgura li l-Istati Membri tal-UE jissodisfaw
ir-responsabbiltajiet tagħhom bħala Stati tal-bandiera fir-rigward
tad-Direttiva 2009/13/KE u l-Anness tagħha u tapplika
għall-baħħara kollha fuq il-bastimenti b'bandiera tal-UE. Id-dispożizzjoni dwar l-evidenza dokumentata inkluża
fil-proposti għall-emendi hija koperta b'mod partikolar bid-Direttiva
2009/16/KE kif emendata.
L-emendi proposti ikomplu jinvolvu l-aspetti
tal-qasam tal-politika soċjali[16],
fejn ir-rekwiżiti minimi huma stabbiliti b'mod partikolari
għas-saħħa u s-sikurezza okkupazzjonali bid-Direttiva 89/391/KEE
dwar l-introduzzjoni ta' miżuri sabiex jinkoraġġixxu titjib
fis-sigurtà u s-saħħa tal-ħaddiema fuq ix-xogħol.
Barra minn hekk, l-emendi previsti
jikkonċernaw il-koordinazzjoni tas-sigurtà soċjali indirizzata fir-Regolament (KE) Nru 883/2004
u r-Regolament ta' Implimentazzjoni
(KE) Nru 987/2009 fir-rigward taċ-ċittadini tal-UE, ir-Regolament (UE) Nru 1231/2010[17] fir-rigward ta'
ċittadini ta' pajjiżi terzi li huma residenti legalment fl-UE,
il-membri tal-familja tagħhom u s-superstiti tagħhom f'sitwazzjoni
transfruntiera. Dawn ir-Regolamenti ġew adottati fl-oqsma tal-moviment
liberu tal-ħaddiema u l-immigrazzjoni[18].
L-emendi proposti jistgħu jinvolvu
l-leġiżlazzjoni tal-UE fl-oqsma tal-kooperazzjoni ġudizzjarja
f'materji ċivili, b'mod partikolari r-Regolament (UE) Nru 1215/2012 dwar
il-ġurisdizzjoni u r-rikonoxximent u l-eżekuzzjoni ta' sentenzi fi
kwistjonijiet ċivili u kummerċjali [19].
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Mhux applikabbli.
3.           ELEMENTI LEGALI TAL-PROPOSTA
X'aktarx, il-103 sessjoni tal-Konferenza
Internazzjonali dwar ix-Xogħol tingħata l-kompitu li tapprova
l-proposti msemmija fil-Kodiċi tal-Konvenzjoni dwar ix-Xogħol
Marittimu. Skont l-Artikolu XV tal-MLC dawn l-emendi jidħlu fis-seħħ
għall-Partijiet kollha li ma jesprimux formalment in-nuqqas ta' qbil
tagħhom fi żmien sentejn[20],
sitt xhur wara li jintemm dak il-perjodu, sakemm aktar minn 40 %
tal-Partijiet, li fl-istess ħin jirrappreżentaw mhux inqas minn
40 % tat-tunellaġġ gross tal-Partijiet jesprimu nuqqas ta' qbil
mal-emendi approvati fil-Konferenza Internazzjonali dwar ix-Xogħol.
Għalhekk, l-emendi maħsuba
fil-Kodiċi tal-Konvenzjoni dwar ix-Xogħol Marittimu se jikkostitwixxu
att ta' korp stabbilit bi ftehim internazzjonali li se jipproduċi effetti
legali.
L-Istati biss huma membri tal-ILO u
jistgħu jivvutaw dwar l-approvazzjoni tal-emendi fil-Kodiċi tal-MLC
fil-Konferenza Internazzjonali dwar ix-Xogħol, li għaliha l-Unjoni
ġiet mistiedna bi status ta' osservatur.
Minħabba dan t'hawn fuq, f'konformità
mal-Artikolu 218(9) tat-TFUE, jinħtieġ li l-Kunsill jieħu
deċiżjoni biex jistabbilixxi l-pożizzjoni li għandha
tiġi adottata f'isem l-Unjoni, u li fl-istess ħin tawtorizza
lill-Istati Membri biex jaġixxu b'mod konġunt fl-interess tal-Unjoni.
Qed jiġi propost li l-approvazzjoni
tal-emendi previsti fil-Kodiċi tal-MLC tiġi appoġġata.
Fil-fatt, f'dan l-istadju, abbażi
tal-proposta sottomessa b'mod konġunt mill-grupp tas-sidien tal-bastimenti
u mill-grupp tal-baħħara fil-Kumitat, jidher li ma hemm l-ebda
kuntradizzjoni bejn il-prinċipji ġenerali eżerċitati
mill-emendi proposti u l-liġi tal-Unjoni, u ma hemm l-ebda inkumpatibbiltà bejn l-emendi proposti u
l-acquis tal-Unjoni. B'mod partikolari, ma hemm l-ebda
inkonsistenza fl-approċċ bejn l-emendi proposti fil-Kodiċi tal-MLC
u r-rekwiżiti minimi skont l-acquis tal-Unjoni fil-qasam
soċjali. Dan ifisser li l-miżuri tal-Unjoni jistgħu jkunu aktar
stretti mill-istandards tal-ILO u viċe versa[21], billi skont
l-Artikolu 19(8) tal-Kostituzzjoni tal-ILO il-Konvenzjonijiet tal-ILO
bħall-MLC jkollhom standards minimi. Ma hemm l-ebda inkonsistenza bejn
l-emendi proposti fil-Kodiċi tal-MLC u l-acquis tal-Unjoni
fir-rigward tal-koordinazzjoni tas-sigurtà soċjali jew ir-regolamenti
skont l-acquis tal-Unjoni fil-qasam tat-trasport,
Abbażi tal-esperjenza miksuba, it-test
tal-emendi previsti fil-Kodiċi tal-MLC mhux mistenni jibdel b'mod
sostanzjali bejn l-abbozz li fuqu sar qbil bejn il-grupp tas-sidien
tal-bastimenti u l-grupp tal-baħħara u l-approvazzjoni tiegħu
fil-Konferenza Internazzjonali dwar ix-Xogħol. Minkejja dan, sabiex
l-Istat Membri jitħallew jaġixxu fi ħdan il-korpi tal-ILO b'mod
konġunt fl-interess tal-Unjoni b'mod effettiv u effiċjenti,
jinħtieġ li jiġi previst li l-Istati Membri jkunu jistgħu
jaqblu ma' test tal-emendi fil-Kodiċi li ma jkunx fih bidliet essenzjali
meta mqabbel mat-test li fuqu ntlaħaq qbil bejn il-grupp tas-sidien
tal-basitmenti u l-grupp tal-baħħara.
2014/0088 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tittieħed f'isem l-Unjoni Ewropea fil-103 sessjoni tal-Konferenza
Internazzjonali dwar ix-Xogħol dwar l-emendi fil-Kodiċi
tal-Konvenzjoni dwar ix-Xogħol Marittimu
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikoli 153 u 218(9)
tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Il-Konvenzjoni dwar
ix-Xogħol Marittimu, 2006, tal-Organizzazzjoni Internazzjonali
tax-Xogħol (ILO), minn hawn 'il quddiem magħrufa bħala
"il-Konvenzjoni", tistabbilixxi l-istandards minimi tal-ħidma u
l-għajxien għall-baħħara kollha li jaħdmu fuq
bastimenti li jtajru l-bnadar tal-pajjiżi li jirratifikaw.
(2)       Il-proposti għall-emendi
fil-Kodiċi tal-Konvenzjoni huma fuq l-aġenda tal-ewwel laqgħa
tal-"Kumitat Tripartitiku Speċjali" stabbilit skont
il-Konvenzjoni, minn hawn 'il quddiem magħruf bħala
"il-Kumitat", li se ssir bejn is-7 u l-11 ta' April 2014 sabiex
jiġu kkunsidrati u possibilment adottati. L-emendi adottati għandhom
jiġu sottomessi għall-approvazzjoni waqt il-103 sessjoni
tal-Konferenza Internazzjonali dwar ix-Xogħol bejn it-28 ta' Mejju u t-12
ta' Ġunju 2014.
(3)       Il-proposti għall-emendi
jikkonċernaw ir-responsabbiltà tas-sidien tal-bastimenti fir-rigward
tal-kumpens relatat mat-talbiet minħabba mewt, korriment personali u
abbandun ta' baħħara. Dawn ġew sottomessi b'mod konġunt
mill-grupp tas-sidien tal-bastimenti u mill-grupp tal-baħħara
fil-Kumitat f'Otturbu tal-2013, skont il-paragrafu 2 tal-Artikolu XV
tal-Konvenzjoni (minn hawn 'il quddiem magħrufa bħala "abbozz
ta' emendi").
(4)       Ir-regoli skont
il-Konvenzjoni u l-abbozz ta' emendi huma fil-biċċa l-kbira koperti
mill-kompetenzi kkonferiti lill-Unjoni permezz tat-Trattati. Barra minn hekk,
l-abbozz tal-emendi se jaffettwa l-acquis eżistenti fl-oqsma
tal-politika soċjali[22],
it-trasport u l-koordinazzjoni tas-sigurtà soċjali[23]. B'mod partikolari,
il-biċċa l-kbira tad-dispożizzjonijiet tal-Konvenzjoni kienu
s-suġġett tad-Direttiva tal-Kunsill 2009/13/KE li timplimenta
l-Ftehim konkluż mill-Assoċjazzjonijiet tas-Sidien tal-Bastimenti
tal-Komunità Ewropea (ECSA) u l-Federazzjoni Ewropea tal-Ħaddiema
tat-Trasport (ETF) dwar il-Konvenzjoni dwar ix-Xogħol Marittimu, 2006, u
li temenda d-Direttiva 1999/63/KE L-implimentazzjoni tal-Konvenzjoni
fl-Unjoni tkompli tiġi żgurata permezz tad-Direttiva 2009/16/KE tat-23
ta' April 2009 dwar il-"Kontroll mill-Istat tal-Port", kif emendata
bid-Direttiva 2013/38/UE tat-12 ta' Awwissu 2013 u d-Direttiva 2013/54/UE dwar
l-"Istat tal-Bandiera" tal-20 ta' Novembru 2013 li tinforza l-Anness
tad-Direttiva 2009/13/KE tas-16 ta' Frar 2009.
(5)       Skont l-Artikolu XV
tal-Konvenzjoni, l-emendi fil-Kodiċi approvati fil-Konferenza
Internazzjonali dwar ix-Xogħol se jidħlu fis-seħħ
għall-Partijiet kollha li ma jesprimux formalment in-nuqqas ta' qbil
tagħhom fi żmien li normalment ikun ta' sentejn, sitt xhur wara dak
il-perjodu, sakemm aktar minn 40 % tal-Partijiet, li fl-istess ħin
jirrappreżentaw mhux inqas minn 40 % tat-tunellaġġ gross
tal-Partijet jesprimu nuqqas ta' qbil ma' dawn l-emendi. Għalhekk,
l-emendi previsti fil-Kodiċi tal-Konvenzjoni dwar ix-Xogħol Marittimu
se jikkostitwixxu att ta' korp stabbilit bi ftehim internazzjonali li se
jipproduċi effetti legali.
(6)       Minħabba dan t'hawn fuq,
f'konformità mal-Artikolu 218(9) tat-TFUE, jinħtieġ li l-Kunsill
jieħu deċiżjoni biex jistabbilixxi l-pożizzjoni li
għandha tiġi adottata f'isem l-Unjoni, u li fl-istess ħin
tawtorizza lill-Istati Membri biex jaġixxu b'mod konġunt fl-interess
tal-Unjoni, li mhijiex membru tal-ILO[24].
(7)       Billi, f'dan l-istadju,
għadu ma nltaħaqx qbil dwar l-abbozz tal-emendi mill-partijiet
interessati kollha u billi għadhom jistgħu jsiru xi bidliet qabel
l-approvazzjoni tal-Konferenza Internazzjonali tax-Xogħol,
jinħtieġ li jiġi previst li l-Istati Membri, filwaqt li
jaġixxu b'mod konġunt fl-interess tal-Unjoni, jistgħu jaqblu ma'
test tal-emendi li ma jkunx fih bidliet essenzjali meta mqabbel mat-test li
fuqu ntlaħaq qbil bejn il-grupp tas-sidien tal-bastimenti u l-grupp
tal-baħħara.

ADOTTA DIN ID-DEĊIŻJONI:
Artikolu 1
1.           Il-pożizzjoni tal-Unjoni
fil-103 sessjoni tal-Konferenza Internazzjonali dwar ix-Xogħol
għandha tkun li tappoġġa l-approvazzjoni tal-emendi proposti
fil-Kodiċi tal-Konvenzjoni, kif inhuma bħalissa, sottomessi b'mod konġunt
mill-grupp tas-sidien tal-bastimenti u mill-grupp tal-baħħara
fil-Kumitat (imsemmija "abbozz ta' emendi). It-test ta' dawn l-emendi huwa
mehmuż ma' din id-deċizjoni.
2.           Il-pożizzjoni
tal-Unjoni, kif stipulat fil-paragrafu 1 għandha tittieħed
mill-Istati Membri, li jaġixxu b'mod konġunt fl-interessi tal-Unjoni
meta japprovaw l-emendi fil-Kodiċi tal-Konvenzjoni fil-103 sessjoni
tal-Konferenza Internazzjonali dwar ix-Xogħol.
3.           Jista jintlaħaq qbil
dwar bidliet mhux sostanzjali għal din il-pożizzjoni fil-korpi
tal-ILO mill-Istati Membri li jaġixxu b'mod konġunt fl-interess
tal-Unjoni, mingħajr ma tittieħed deċiżjoni oħra
mill-Kunsill.
Artikolu 2
Din id-Deċiżjoni hija indirizzata
lill-Istati Membri.
Magħmul fi Brussell,
                                                                       Għall-Kunsill
                                                                       Il-President
[1]               http://www.ilo.org/global/standards/maritime-labour-convention/lang--en/index.htm.
[2]               L-MLC hija mqassma fi tliet partijiet prinċipali:
l-Artikoli, li jiġu l-ewwel, jistabbilixxu l-prinċipji u l-obbligi
wiesgħa. Wara l-Artikoli jiġu r-Regolamenti u l-Kodiċi, li
jittrattaw l-oqsma tal-kundizzjonijiet tax-xogħol u tal-għajxien
tal-baħħara koperti mill-Konvenzjoni u li jittrattaw ukoll
l-ispezzjoni u l-konformità. Ir-Regolamenti, miktuba f'termini ġenerali
ħafna, huma kkumplementati bil-Kodiċi li huwa iżjed dettaljat.
Il-Kodiċi maqsum f'żewġ partijiet: Il-Parti A fiha l-Istandards
u l-Parti B l-Linji Gwida. Il-pajjiżi li jirratifikaw l-MLC iridu jadottaw
liġijiet nazzjonali jew jieħdu miżuri oħra sabiex
jiżguraw li l-prinċipji u d-drittijiet stabbiliti bir-Regolamenti
jiġu implimentati bil-mod stabbilit bl-Istandards fil-Parti A
tal-Kodiċi (jew b'mod sostanzjalment ekwivalenti).
Fid-deċiżjonijiet dwar id-dettalji tal-liġijiet tagħhom jew
il-miżuri ta' implimentazzjoni, il-pajjiżi li jirratifikaw iridu
jikkunsirdaw b'mod dovut il-Linji gwida stabbiliti fil-Parti B tal-Kodiċi.
[3]               Organizzazzjoni Marittima Internazzjonali.
[4]               ILO–IMO–WGPS/9/2009/10, Rapport finali, Grupp ta'
Ħidma ta' Esperti Ad Hoc IMO/ILO konġunt dwar ir-Responsabbiltà u
l-Kumpens relatati mat-Talbiet dwar Mewt, Korriment Personali u l-Abbandun
tal-Baħħara, id-Disa' Sessjoni.
[5]               Ir-Riżoluzzjoni dwar il-Grupp ta' Ħidma ta'
Esperti Ad Hoc IMO/ILO Konġunt dwar ir-Responsabbiltà u l-Kumpens relatati
mat-Talbiet dwar Mewt, Korriment Personali u l-Abbandun tal-Baħħara,
il-Konferenza Internazzjonali dwar ix-Xogħol, Rekord Proviżorju
Nru 3-1(Rev.), l-94 Sessjoni (Marittima), Ġinevra, 2006, p. 3-1/16. Ara: http://www.ilo.org/global/standards/maritime-labour-convention/WCMS_088130/lang--en/index.htm.
[6]               http://www.ilo.org/wcmsp5/groups/public/---ed_norm/---normes/documents/genericdocument/wcms_229695.pdf, ara l-Anness tad-Deċiżjoni
Rakkomandata.
[7]               http://www.ilo.org/wcmsp5/groups/public/---ed_norm/---normes/documents/genericdocument/wcms_229694.pdf.
[8]               L-istedina sabiex jattendu għall-Kumitat kienet
tinkludi referenza għall-websajt http://www.ilo.org/global/standards/maritime-labour-convention/WCMS_228789/lang--en/index.htm li ġiet aġġornata f'Novembru tal-2013.
[9]               40 % tal-membri li rratifikaw l-MLC u li
jirrappreżentaw 40 % tat-tunellaġġ gross tal-bastimenti
tal-Membri li rratifikaw l-MLC.
[10]             http://www.ilo.org/wcmsp5/groups/public/---ed_norm/---normes/documents/genericdocument/wcms_229695.pdf.
[11]             L-Artikoli 153 u 155 tat-TFUE.
[12]             L-Artikolu 100 tat-TFUE.
[13]             Il-Konvenzjoni Internazzjonali għas-Salvagwardja
tal-Ħajja Umana fuq il-Baħar.
[14]             Il-Konvenzjoni Internazzjonali għall-Prevenzjoni
tat-Tniġġis mill-Bastimenti.
[15]             Il-Konvenzjoni Internazzjonali dwar Standards ta'
Taħriġ, Ċertifikazzjoni u Għassa
għall-Baħħara.
[16]             L-Artikoli 153 u 155 tat-TFUE.
[17]             Jew ir-Regolament (KE) Nru 859/2003 fil-każ tad-Danimarka u r-Renju Unit.
[18]             L-Artikolu 48 tat-TFUE, 79.2b tat-TFUE.
[19]             L-Artikolu 67(4) u l-punti (a), (c) u (e) tal-Artikolu
81(2) tat-TFUE.
[20]             Inkella perjodu ieħor stabbilit mill-Konferenza, wara
li dawn jiġu nnotifikati mid-DĠ tal-ILO lill-Membri li rratifikaw
il-Konvenzjoni
[21]             L-Opinjoni 2/91 tal-Qorti tal-Ġustizzja
tal-Unjoni Ewropea, il-para. 18.
[22]               Inkluża d-Direttiva 89/391/KEE dwar il-qafas
tas-sigurtà u s-saħħa.
[23]               Inkluż ir-Regolament (KE) Nru
883/2004 u r-Regolament ta' Implimentazzjoni
(KE) Nru 987/2009 fir-rigward
taċ-ċittadini tal-UE, ir-Regolament (UE) Nru
1231/2010 jew ir-Regolament (KE) Nru 859/2003 fir-rigward ta' ċittadini ta' pajjiżi terzi li huma
residenti legalment fl-UE, il-membri tal-familja tagħhom u s-superstiti
tagħhom f'sitwazzjoni transfruntiera.
[24]               L-Opinjoni 2/91 tal-Qorti tal-Ġustizzja
tal-Unjoni Ewropea tad-19 ta' Marzu 1993, Ġabra 1993-I,
p. 1061, il-para. 26.
ANNESS
I— L-ewwel sett ta’ proposti konġunti:
Proposta għal emendi fil-Kodiċi dwar ir-Regolament 2.5 tal-Konvenzjoni
Dwar ix-Xogħol Marittimu, 2006

Din il-proposta tirrifletti l-prinċipji li
ġew adottati waqt id-Disa’ Sessjoni (bejn it-2 u s-6 ta’ Marzu 2009)
tal-Grupp ta' Ħidma ta' Esperti Ad Hoc IMO/ILO Konġunt dwar
ir-Responsabbiltà u l-Kumpens relatati mat-Talbiet dwar Mewt, Korriment
Personali u l-Abbandun tal-Baħħara[1].
In-noti f’qiegħ il-paġna ta' din il-proposta huma
għall-informazzjoni biss u mhumiex parti minn din il-proposta
għat-test tal-emendi.

A. Proposti relatati mal-Istandard A2.5
1. F' din
l-intestatura, “Standard A2.5 — Ripatrijazzjoni”, “A2.5” tinbidel u ssir
“A2.5.1”.
2. Wara
l-paragrafu 9 tal-Istandard A2.5, jiżdiedu din l-intestatura u t-test li
ġejjin:
Standard A2.5.2 – Sigurtà Finanzjarja[2]
1. Fl-implimentazzjoni tal-paragrafu 2
tar-Regolament 2.5, dan l-Istandard jistabbilixxi r-rekwiżiti li
jiżguraw il-forniment ta’ sistema ta’ sigurtà finanzjarja rapida u
effettiva biex tassisti l-baħħara f’każ ta’ abbandun
tal-baħħara.
2. Għall-finijiet ta’ dan l-Istandard,
għandu jitqies li baħħar ġie abbandunat jekk, bi ksur
tar-rekwiżiti ta’ din il-Konvenzjoni jew tat-termini tal-ftehim dwar
l-impjieg tal-baħħara, sid il-bastiment:
(a) jonqos milli jkopri l-ispejjeż
tar-ripatrijazzjoni tal-baħħar; jew
(b) ma jipprovdix il-manteniment u
l-appoġġ meħtieġ lill-baħħar; jew
(c) unilateralment jaqta' r-rabtiet tiegħu
mal-baħħar inkluż billi jonqos milli jħallas il-paga
kuntrattwali għal perjodu ta' mill-inqas xahrejn.
3. Kull Membru għandu jiżgura li
tiġi stabbilita sistema ta’ sigurtà finanzjarja li tissodisfa
r-rekwiżiti ta’ dan l-Istandard għal bastimenti li jtajru l-bandiera
tiegħu. Is-sistema tas-sigurtà finanzjarja tista’ tkun fil-forma ta’ skema
tas-sigurtà soċjali jew assigurazzjoni jew fond nazzjonali jew
arranġament ieħor simili. Il-forma għandha tiġi
ddeterminata mill-Membru wara konsultazzjoni mal-organizzazzjonijiet tas-sidien
tal-bastimenti u tal-baħħara kkonċernati.
4. Is-sistema tas-sigurtà finanzjarja għandha
tipprovdi aċċess dirett, kopertura suffiċjenti u assistenza
finanzjarja rapida, skont dan l-Istandard, lil kull baħħar abbandunat
li kien impjegat jew ingaġġat jew jaħdem f'kull kapaċità
fuq bastiment li jtajjar il-bandiera ta’ xi Membru.
5. Għall-finijiet ta' dan l-Istandard,
il-manteniment u l-appoġġ neċessarju
għall-baħħara għandu jinkludi: ikel adegwat, ilbies,
akkomodazzjoni, il-kura medika neċessarja u kostijiet jew spejjeż
raġonevoli oħra li jirriżultaw mill-abbandun.
6. Kull Membru għandu jirrikjedi li
l-bastimenti li jtajru l-bandiera tiegħu, u li għalihom japplika
l-paragrafu 1 jew 2 tar-Regolament 5.1.3, jipprovdu evidenza dokumentata
tas-sigurtà finanzjarja maħruġa mill-fornitur tas-servizzi
tas-sigurtà finanzjarja.[3]
L-evidenza dokumentata għandha tintbagħat f’pożizzjoni
prominenti fl-akkomodazzjoni tal-baħħar. Jekk ikun hemm aktar minn
fornitur wieħed tas-servizzi tas-sigurtà finanzjarja li qed jipprovdi
kopertura, id-dokument ipprovdut minn kull fornitur għandu jinġarr
abbord.
7. L-evidenza dokumentata tas-sigurtà finanzjarja
għandha tinkludi l-informazzjoni meħtieġa fl-Appendiċi
A2-I. Din għandha tkun bl-Ingliż jew akkumpanjata minn traduzzjoni
bl-Ingliż.
8. L-assistenza pprovduta mis-sistema tas-sigurtà
finanzjarja għandha tingħata minnufih fuq talba magħmula
mill-baħħar ikkonċernat jew f’ismu u għandha tkun
appoġġjata bil-ġustifikazzjoni tal-intitolament
meħtieġa skont il-paragrafu 2 hawn fuq.
9. Wara li jiġu kkunsidrati r-Regolamenti 2.2
u 2.5, l-għajnuna pprovduta mis-sistema tas-sigurtà finanzjarja
għandha tkun suffiċjenti biex tkopri li ġej:
(a) il-pagi pendenti u l-intitolamenti l-oħra
dovuti minn sid il-bastiment lill-baħħar skont il-ftehim tagħhom
dwar l-impjieg, il-ftehim ta' negozjar kollettiv rilevanti jew il-liġi
nazzjonali tal-Istat tal-bandiera, b'limitu ta' erba’ xhur ta’ kull paga
pendenti u erba’ xhur ta’ intitolamenti pendenti;
(b) l-ispejjeż kollha minfuqa
raġonevolment mill-baħħar, inklużi l-ispejjeż ta’
ripatrijazzjoni msemmija fil-paragrafu 10; u
(c) l-ispejjeż tal-manteniment u
l-appoġġ meħtieġa li jirriżultaw mill-att jew
l-ommissjoni li jikkostitwixxu l-abbandun sakemm il-baħħar jasal
f’pajjiżu.
10. L-ispejjeż tar-ripatrijazzjoni
għandhom ikopru l-ivvjaġġar b'mezzi xierqa u veloċi,
normalment bl-ajru, u jinkludu dispożizzjoni għall-ikel u
l-akkommodazzjoni tal-baħħara minn meta jħallu l-bastiment
sakemm jaslu lura f'pajjiżhom, il-kura medika neċessarja,
il-passaġġ u t-trasport tal-oġġetti personali u
l-ispejjeż jew il-kostijiet raġonevoli l-oħra kollha li
jirriżultaw mill-abbandun.
11. Jekk il-fornitur tal-assigurazzjoni jew ta'
sigurtà finanzjarja oħra għamel kull ħlas lil kwalunkwe
baħħar skont dan l-Istandard, dan il-fornitur għandu, sal-ammont
li jkun ħallas, jakkwista b’surroga, ċessjoni jew mod ieħor,
id-drittijiet li l-baħħar kien igawdi.
12. Xejn f’dan l-Istandard ma għandu
jippreġudika kwalunkwe dritt ta’ rikors tal-assiguratur jew tal-fornitur
tas-servizz tas-sigurtà finanzjarja kontra partijiet terzi.
13. Id-dispożizzjonijiet f’dan l-Istandard
mhumiex maħsubin biex ikunu esklussivi jew biex jippreġudikaw xi
drittijiet, talbiet jew rimedji oħra li jistgħu jkunu disponibbli
wkoll biex jikkumpensaw lill-baħħara li ġew abbandunati. Il-liġijiet
u r-regolamenti nazzjonali jistgħu jipprevedu li kwalunkwe ammonti
pagabbli skont dan l-Istandard jistgħu jiġu bbilaċjati kontra
ammonti riċevuti minn sorsi oħra li jirriżultaw minn kwalunkwe
dritt, talba jew rimedju li jistgħu jkunu s-suġġett ta’ kumpens
skont dan l-Istandard.

B. Proposta relatati mal-Linja Gwida B2.5

Wara din il-Linja Gwida B2.5, jiżdiedu
l-intestatura u t-test li ġejjin:

Il-Linja Gwida B 2.5.3 — Sigurtà finanzjarja
1. Fl-implimentazzjoni tal-paragrafu 8
tal-Istandard A2.5.2, jekk jinħtieġ żmien sabiex tiġi vverifikata
l-validità ta’ ċerti aspetti tat-talba tal-baħħar, dan ma
għandux iwaqqaf lill-baħħar jew ir-rappreżentant milli
jirċievu immedjatament din il-parti tal-assistenza mitluba kif inhi
rikonoxxuta bħala ġġustifikata.

C. Proposta għal appendiċi
ġdid
Qabel l-Appendiċi A5-I, jiżdied
l-Appendiċi li ġej:

APPENDIĊI A2-I
Evidenza tas-sigurtà finanzjarja skont
ir-Regolament 2.5(2)
Iċ-ċertifikat jew[4] l-evidenza dokumentata
l-oħra msemmija fil-paragrafu 7 tal-Istandard A2.5.2, għandhom
jinkludu l-informazzjoni li ġejja:
(a) l-isem tal-bastiment;
(b) il-port tar-reġistrazzjoni tal-bastiment;

(c) is-sinjal tas-sejħa tal-bastiment;
(d) in-numru IMO tal-bastiment;
(e) l-isem u l-indirizz tal-fornitur tas-servizzi
tas-sigurtà finanzjarja;
(f) id-dettalji ta’ kuntatt tal-persuni jew
l-entità responsabbli għall-immaniġġar tat-talbiet
għall-eżenzjoni tal-baħħara;
(g) l-isem tas-sid tal-bastiment;
(h) il-perjodu tal-validità tas-sigurtà
finanzjarja; u
(i) attestazzjoni mill-awtorità kompetenti li
s-sigurtà finanzjarja tissodisfa r-rekwiżiti tal-Istandard A2.5.2.

D. Proposti relatati mal-Appendiċi
A5-I, 5-II u 5-III[5]

1. Fl-aħħar
tal-Appendiċi A5-I, jiżdied il-punt li ġej:

Sigurtà finanzjarja għar-ripatrijazzjoni.

2. Fl-Appendiċi
A5-II, wara l-punt 14 taħt l-intestatura Dikjarazzjoni ta’ Konformità
tax-Xogħol Marittimu — Parti I, jiżdied il-punt li
ġej:

15. Sigurtà finanzjarja għar-ripatrijazzjoni
(ir-Regolament 2.5).

3. Fl-Appendiċi
A5-II, wara l-punt 14 taħt l-intestatura Dikjarazzjoni ta’ Konformità
tax-Xogħol Marittimu — Parti II, jiżdied il-punt li
ġej:

15. Sigurtà finanzjarja għar-ripatrijazzjoni
(ir-Regolament 2.5).

4. Fl-aħħar
tal-Appendiċi A5-III, jiżdied il-qasam li ġej:

Sigurtà finanzjarja għar-ripatrijazzjoni.

II — It-tieni sett ta’ proposti
konġunti: Proposta għal emendi fil-Kodiċi dwar ir-Regolament 4.2
tal-MLC, 2006
Din il-proposta tirrifletti l-prinċipji
li ġew adottati waqt id-Disa’ Sessjoni (bejn it-2 u s-6 ta’ Marzu 2009)
tal-Grupp ta' Ħidma ta' Esperti Ad Hoc IMO/ILO Konġunt dwar
ir-Responsabbiltà u l-Kumpens relatati mat-Talbiet dwar Mewt, Korriment
Personali u l-Abbandun tal-Baħħara[6].
In-noti f’qiegħ il-paġna ta' din il-proposta huma
għall-informazzjoni biss u mhumiex parti minn din il-proposta
għat-test tal-emendi.

A. Proposti relatati mal-Istandard A4.2
1. F’din
l-intestatura, "Standard A4.2 - ir-Responsabbiltà tas-sid tal-bastiment”,
“A 4.2” tinbidel u ssir “A4.2.1”.
2. Wara
l-paragrafu 7 ta’ dan l-Istandard A4.2, jiżdied it-test li ġej:

8. Il-liġijiet u r-regolamenti nazzjonali
għandhom jipprevedu li s-sistema ta’ sigurtà finanzjarja biex jiġi
żgurat kumpens kif provdut fil-paragrafu 1(b) ta’ dan l-Istandard
għat-talbiet kuntrattwali, kif iddefinit fl-istandard A4.2.2, tissodisfa
r-rekwiżiti minimi li ġejjin:
(a) il-kumpens kuntrattwali, jekk stabbilit
fil-ftehim tal-impjieg tal-baħħar u mingħajr preġudizzju
għal (c) hawn taħt, għandu jitħallas b’mod sħiħ u
mingħajr dewmien;
(b) ma għandu jkun hemm l-ebda pressjoni li
jiġi aċċettat ħlas anqas mill-ammont kuntrattwali;
(ċ) jekk in-natura tad-diżabbiltà
fit-tul ta’ baħħar tagħmilha diffiċli li jiġi evalwat
il-kumpens sħiħ li għalih il-baħħar jista’ jkun
intitolat, għandhom isiru pagament jew pagamenti interim
lill-baħħar sabiex tiġi evitata tbatija mhux xierqa;
(d) skont il-paragrafu 2 tar-Regolament 4.2,
il-baħħar għandu jirċievi pagament mingħajr
preġudizzju għal drittijiet legali oħra, iżda dan
il-ħlas jista’ jiġi kkumpensat minn sid il-bastiment kontra kull
dannu li jirriżulta minn kull talba oħra magħmula mill-baħħar
kontra sid il-bastiment u li toriġina mill-istess inċident;
(e) it-talba għal kumpens kuntrattwali tista’
titressaq direttament mill-baħħar ikkonċernat, jew il-qraba
tiegħu, jew rappreżentant tal-baħħar jew benefiċjarju
maħtur[7].

9. Il-liġijiet u r-regolamenti ta’ kull
Membru għandhom jiżguraw li l-baħħara jirċievu
notifika minn qabel jekk is-sigurtà finanzjarja ta’ sid ta' bastiment
għandha tiġi kkanċellata u li jiġu nnotifikati minnufih
jekk din ma tistax tiġġedded.
10. Il-liġijiet u r-regolamenti ta’ kull
Membru għandhom jiżguraw li l-Istat tal-bandiera jiġi nnotifikat
mill-fornitur tal-assigurazzjoni jekk is-sigurtà finanzjarja ta’ sid ta'
bastiment għandha tiġi kkanċellata, hekk kif tiġi
kkanċellata u f'nuqqas ta’ tiġdid.
11. Kull Membru għandu jirrikjedi li
l-bastimenti li jtajru l-bandiera tiegħu jipprovdu evidenza dokumentata
tas-sigurtà finanzjarja maħruġa mill-fornitur tas-servizzi
tas-sigurtà finanzjarja. L-evidenza dokumentata għandu jkollha
pożizzjoni prominenti fl-akkomodazzjoni tal-baħħar. Jekk ikun
hemm aktar minn fornitur wieħed tas-servizzi tas-sigurtà finanzjarja li
qed jipprovdi kopertura, id-dokumenti pprovduti minn kull fornitur
għandhom jinġarru abbord.
12. Is-sigurtà finanzjarja għandha tipprovdi
għall-ħlas tat-talbiet kuntrattwali kollha koperti minnha li
jirriżultaw matul il-perjodu li matulu jkun validu d-dokument.
13. L-evidenza dokumentata tas-sigurtà finanzjarja
għandha tinkludi l-informazzjoni meħtieġa fl-Appendiċi
A4-I. Għandha tkun bl-Ingliż jew akkumpanjata minn traduzzjoni
bl-Ingliż.
Tiżdied l-intestatura li jmiss u t-test
li jsegwi dan l-Istandard A4.2:

Standard A4.2.2 — Trattament ta’ talbiet
kuntrattwali[8]

1. Għall-finijiet tal-Istandard A4.2.1 u
tal-Istandard preżenti, it-terminu "talba kuntrattwali" ifisser
kull talba relatata ma' mard, korriment jew mewt li jseħħ waqt li
l-baħħar jaqdi dmiru skont ftehim tal-impjieg tal-baħħara
jew li jirriżulta minn impjieg skont ftehim ta' dan it-tip.
2. Il-liġijiet u r-regolamenti ta’ kull Membru
għandhom jiżguraw li jiġu stabbiliti arranġamenti effettivi
sabiex it-talbiet kuntrattwali relatati mal-kumpens imsemmija fl-istandard
A4.2.1 jaslu, jiġu indirizzati u saldati imparzjalment permezz ta’
proċeduri rapidi u ġusti.

B. Proposti relatati mal-Linja Gwida B4.2

1. F’din
l-intestatura, "Linja Gwida B4.2 - ir-Responsabbiltà tas-sid
tal-bastiment”, “B4.2” tinbidel u ssir “B4.2.1”.
2. Fil-paragrafu 1
ta’ din il-Linja Gwida B4.2, “l-Istandard A4.2” tinbidel u ssir “l-Istandard
A4.2.1”.

3. Wara l-paragrafu
3 ta’ din il-Linja Gwida B4.2, tiżdied l-intestatura u t-test li
ġejjin:

Linja Gwida B4.2.2 — Trattament ta’ talbiet
kuntrattwali
1. Il-liġijiet jew ir-regolamenti nazzjonali
għandhom jipprevedu li l-partijiet għall-ħlas ta' talba
kuntrattwali jistgħu jużaw il-Mudell tal-Irċevuta u tal-Formola
ta’ Rilaxx stabbiliti fl-Appendiċi B4-I.

C. Proposti għal appendiċi
ġodda
1. Wara
l-Appendiċi A2-I, jiżdied l-Appendiċi li ġej:

APPENDIĊI A4-I
Evidenza ta’ sigurtà finanzjarja skont
ir-Regolament 2.5(2)
L-evidenza dokumentata tas-sigurtà finanzjarja
meħtieġa skont il-paragrafu 13 tal-Istandard A4.2.1, għandha
tinkludi l-informazzjoni li ġejja:
(a) l-isem tal-bastiment;
(b) il-port tar-reġistrazzjoni tal-bastiment;

(c) is-sinjal tas-sejħa tal-bastiment;
(d) in-numru IMO tal-bastiment;
(e) l-isem u d-dettalji ta’ kuntatt tal-fornitur/i
tas-sigurtà finanzjarja;
(f) il-post tan-negozju tal-fornitur/i tas-sigurtà
finanzjarja;
(g) l-isem tas-sid tal-bastiment;
(h) il-perjodu tal-validità tas-sigurtà
finanzjarja;
(i) attestazzjoni mill-awtorità kompetenti li
s-sigurtà finanzjarja tissodisfa r-rekwiżiti ta’ dan l-Istandard.

2. Wara
l-Appendiċi A4-I, jiżdied l-Appendiċi li ġej:

APPENDIĊI B4-I
Mudell tal-irċevuta u tal-formola ta’
rilaxx msemmija fil-Linja gwida B4.2.2
Bastiment: ………………………………………………………………………………………….
Inċident: ……………………….…………………………………………………………………
Baħħar/werriet legali u/jew dipendenti:
………………………….……………….………….....................................................
Sid tal-bastiment: ………………………………………………………………………………………….
Jiena, [il-baħħar] [il-werriet legali
u/jew id-dipendenti tal-baħħar] * hawnhekk ngħarrfek li
rċevejt s-somma ta’ [il-munita u l-ammont] b’sodisfazzjon tal-obbligu
tas-sid tal-bastiment sabiex iħallas kumpens kuntrattwali għal
korriment personali u/jew mewt skont it-termini u l-kundizzjonijiet tal-impjieg
tal-baħħar/tiegħi u hawnhekk jien nirrilaxxa s-sid tal-bastiment
mill-obbligi tiegħu skont l-imsemmija termini u kundizzjonijiet.
Il-ħlas isir mingħajr rikonoxximent tar-responsabilità
ta’ kwalunkwe talba u jiġi aċċettat mingħajr
preġudizzju għall-werriet legali tiegħi/tal-baħħar
u/jew id-dritt tad-dipendent li jsegwi kwalunkwe talba fil-liġi
fir-rigward ta’ negliġenza, tort jew kwalunkwe rimedju legali ieħor
disponibbli u li joriġina mill-inċident imsemmi hawn fuq.
Bid-data: ………………………………………………………………………………………….
Baħħar/werriet legali u/jew dipendenti:
………………………………………………………………………………………….
Firma:
…………………..……………………….………………………………………..........
Għar-rikonoxximent:
Sid tal-bastiment/Rappreżentant tas-sid
tal-bastiment:
Firma:
……………………….…………………………………………………………............
Assiguratur/Rappreżentant tal-assiguratur:
Firma:
……………………….…………………………………………………………............___________________
*Aqta' fejn xieraq.

D. Proposti relatati mal-Appendiċi
A5-I, 5-II u 5-III[9]

1. Fl-aħħar
tal-Appendiċi A5-I, jiżdied il-punt li ġej:

Sigurtà finanzjarja relatata mar-responsabbiltà
tas-sidien tal-bastimenti.

2. Fl-Appendiċi
A5-II, wara l-punt 15 taħt l-intestatura Dikjarazzjoni ta’ Konformità
tax-Xogħol Marittimu — Parti I, jiżdied il-punt li
ġej:

16. Sigurtà finanzjarja relatata
mar-responsabbiltà tas-sidien tal-bastimenti (ir-Regolament 4.2)

3. Fl-Appendiċi
A5-II, wara l-punt 15 taħt l-intestatura Dikjarazzjoni ta’ Konformità
tax-Xogħol Marittimu — Parti II, jiżdied il-punt li
ġej:

16. Sigurtà finanzjarja relatata
mar-responsabbiltà tas-sidien tal-bastimenti (ir-Regolament 4.2)

4. Fl-aħħar
tal-Appendiċi A5-III, jiżdied il-qasam li ġej:

Sigurtà finanzjarja relatata mar-responsabbiltà tas-sidien
tal-bastimenti
[1]               ILO–IMO–WGPS/9/2009/10, Rapport finali, Grupp ta'
Ħidma ta' Esperti Ad Hoc IMO/ILO konġunt dwar ir-Responsabbiltà u
l-Kumpens relatati mat-Talbiet dwar Mewt, Korriment Personali u l-Abbandun
tal-Baħħara, id-Disa' Sessjoni. Ara: http://www.ilo.org/sector/activities/sectoral-meetings/WCMS_
161446/lang--en/index.htm. L-importanza ta’ dan il-Grupp ta’ Ħidma
bħala parti mis-segwitu tal-adozzjoni tal-Konvenzjoni dwar ix-Xogħol
Marittimu, 2006, kienet rikonoxxuta wkoll f’Riżoluzzjoni adottata fl-94
Sessjoni tal-Konferenza Internazzjonali tax-Xogħol meta ġiet adottata
l-Konvenzjoni dwar ix-Xogħol Marittimu, 2006. Ara r-riżoluzzjoni dwar
il-Grupp ta' Ħidma ta' Esperti Ad Hoc IMO/ILO konġunt dwar
ir-Responsabbiltà u l-Kumpens relatati mat-Talbiet dwar Mewt, Korriment
Personali u l-Abbandun tal-Baħħara, il-Konferenza Internazzjonali
tax-Xogħol, ir-Rekord Provviżorju Nru 3-1 (Rev.), l-94 Sessjoni
(Marittima), Ġinevra, 2006, p. 3-1/16. Ara:
http://www.ilo.org/global/standards/maritime-labour-convention/WCMS_088130/lang--en/index.htm.

[2]               It-titolu propost jistabbilixxi r-relazzjoni bejn
il-forniment ta’ sigurtà finanzjarja għar-ripatrijazzjoni fil-paragrafu 2
tar-Regolament 2.5, u l-kunċett ta’ abbandun, kif iddefinit fil-paragrafu
2  tal-Istandard A2.5.2 il-ġdid propost, (li qabel kien il-paragrafu 5
tal-Grupp ta' Ħidma ta' Esperti Ad Hoc IMO/ILO
"prinċipji").
[3]               Il-Grupp ta' Ħidma ta' Esperti Ad Hoc IMO/ILO
Konġunt laħaq qbil fl-2009 li din il-parti għandha tiżdied
mal-lista ta’ oqsma suġġetti għall-kontroll mill-Istat tal-port
u għaldaqstant tkun kwistjoni li jiġu ċċertifikati
l-bastimenti li għandhom jiġu spezzjonati kif ukoll
iċċertifikati. Ara r-Rapport finali msemmi
fin-nota 1 hawn fuq, fil-paragrafu 106. It-terminu evidenza dokumentata kien intuża
biex jindirizza d-differenza fil-fehmiet dwar il-format preċiż ta’
din id-dokumentazzjoni li jagħti evidenza tas-sigurtà finanzjarja. Dan
il-kliem huwa konsistenti wkoll mal-approċċ adottat fil-Linji
gwida tal-ILO dwar l-ispezzjoni tal-Istat tal-Bandiera li tħejjew
fl-2008 permezz ta’ laqgħa tripartitika internazzjonali ta’ esperti.
[4]               Kif innotat hawn fuq,
fil-Grupp ta' Ħidma ta' Esperti Ad Hoc IMO/ILO Konġunt kien hemm xi
opinjonijiet differenti, fir-rigward tal-format għall-evidenza ta’ din
is-sigurtà. Ġie propost il-kliem “jew” sabiex  jipprovdi flessibbiltà
[5]               Kif indikat hawn fuq fin-nota
3, il-Grupp ta' Ħidma ta' Esperti Ad Hoc IMO/ILO Konġunt qabel li
dawn ir-rekwiżiti jkunu inklużi fis-sistema
taċ-ċertifikazzjoni tal-bastiment.
[6]               ILO–IMO–WGPS/9/2009/10,
Rapport finali, Grupp ta' Ħidma ta' Esperti Ad Hoc IMO/ILO konġunt
dwar ir-Responsabbiltà u l-Kumpens relatati mat-Talbiet dwar Mewt, Korriment
Personali u l-Abbandun tal-Baħħara, id-Disa' Sessjoni. L-importanza
ta’ dan il-Grupp ta’ Ħidma bħala parti mis-segwitu tal-adozzjoni
tal-Konvenzjoni dwar ix-Xogħol Marittimu, 2006, kienet rikonoxxuta wkoll
f’Riżoluzzjoni adottata fl-94 Sessjoni tal-Konferenza Internazzjonali
tax-Xogħol meta ġiet adottata l-Konvenzjoni dwar ix-Xogħol
Marittimu, 2006. Ara r-riżoluzzjoni dwar il-Grupp ta' Ħidma ta'
Esperti Ad Hoc IMO/ILO konġunt dwar ir-Responsabbiltà u l-Kumpens relatati
mat-Talbiet dwar Mewt, Korriment Personali u l-Abbandun tal-Baħħara,
il-Konferenza Internazzjonali tax-Xogħol, ir-Rekord Provviżorju
Nru 3-1 (Rev.), l-94 Sessjoni (Marittima), Ġinevra, 2006,
p. 3-1/16. Ara:
http://www.ilo.org/global/standards/maritime-labour-convention/WCMS_088130/lang--en/index.htm.
[7]               Il-kliem li kien jinsab
fil-prinċipji li ġew proposti mill-Grupp ta' Ħidma ta' Esperti
Ad Hoc IMO/ILO Konġunt (ara r-Rapport finali, imsemmi fin-nota 6 hawn fuq,
fil-paragrafi 149-152 u l-Appendiċi II, “prinċipji” fil-paragrafu 4),
ġie aġġustat għal raġunijiet ta’ abbozzar legali.
Għalkemm it-test jidher li kien is-suġġett ta’ ftehim (ara
l-paragrafu 152), il-kelliem għall-grupp tal-baħħara talab li
l-paragrafu jitqiegħed f’parenteżi kwadri (ara l-paragrafu 151). Ta’ min jinnota li din il-proposta ma fihiex
parenteżi kwadri
[8]               Il-prinċipji proposti
mill-Grupp ta' Ħidma ta' Esperti Ad Hoc IMO/ILO koprew żewġ
kwistjonijiet. Ara r-Rapport finali, imsemmi fin-nota 6 hawn fuq, fil-paragrafi
133-134.
[9]               Il-Grupp ta' Ħidma ta'
Esperti Ad Hoc IMO/ILO laħaq qbil fl-2009 li din il-parti għandha
tiżdied mal-lista ta’ oqsma suġġetti għall-kontroll
mill-Istat tal-port u għaldaqstant tkun kwistjoni li jiġu
ċċertifikati l-bastimenti li għandhom jiġu spezzjonati kif
ukoll iċċertifikati. Ara r-Rapport finali msemmi fin-nota 1 hawn fuq,
fil-paragrafu 126. Dan il-kliem huwa konsistenti wkoll mal-approċċ
adottat fil-Linji gwida tal-ILO dwar l-ispezzjoni tal-Istat tal-Bandiera
li tħejjew fl-2008 permezz ta’ laqgħa tripartitika internazzjonali
ta’ esperti. Ara:
http://www.ilo.org/global/standards/maritime-labour-convention/WCMS_101788/lang--en/
index.htm